Ewropa li tipproteġi: L-UE tirrapporta dwar il-progress fil-ġlieda kontra d-diżinformazzjoni qabel il-laqgħa tal-Kunsill Ewropew

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum il-Kummissjoni u r-Rappreżentant Għoli jirrapportaw dwar il-progress miksub fil-ġlieda kontra d-diżinformazzjoni u dwar it-tagħlimiet ewlenin misluta mill-elezzjonijiet Ewropej, bħala kontribut għad-diskussjonijiet tal-mexxejja tal-UE l-ġimgħa d-dieħla.

Il-protezzjoni tal-proċessi u l-istituzzjonijiet demokratiċi mid-diżinformazzjoni hija sfida ewlenija għas-soċjetajiet madwar id-dinja kollha.

Biex tindirizza dan, l-UE wriet il-kapaċità tagħha ta' tmexxija u daħħlet fis-seħħ qafas b'saħħtu għall-azzjoni kkoordinata, b'ħarsien sħiħ tal-valuri u d-drittijiet fundamentali Ewropej.

Il-Komunikazzjoni konġunta tal-lum tistabbilixxi kif il-Pjan ta' Azzjoni kontra d-Diżinformazzjoni u l-Pakkett għall-Elezzjonijiet għenu fil-ġlieda kontra d-diżinformazzjoni u biex jippreservaw l-integrità tal-elezzjonijiet tal-Parlament Ewropew.

Ir-Rappreżentant Għoli tal-UE u l-Viċi President Federica Mogherini, il-Viċi President għas-Suq Uniku Diġitali Andrus Ansip, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri Věra Jourová, il-Kummissarju għall-Unjoni tas-Sigurtà Julian King u l-Kummissarju għall-Ekonomija u s-Soċjetà Diġitali, Mariya Gabriel qalu fi stqarrija konġunta:

“Il-parteċipazzjoni għolja rekord fl-elezzjonijiet tal-Parlament Ewropew issottolinjat l-interess imsaħħaħ taċ-ċittadini fid-demokrazija Ewropea.

L-azzjonijiet tagħna, inkluż it-twaqqif ta' netwerks elettorali fil-livell nazzjonali kif ukoll Ewropew, għenu biex nipproteġu d-demokrazija tagħna mit-tentattivi ta' manipulazzjoni.

Ninsabu fiduċjużi li l-isforzi tagħna kkontribwew biex jiġi limitat l-impatt tal-operazzjonijiet ta' diżinformazzjoni, inkluż minn atturi barranin, permezz tal-koordinazzjoni aktar mill-qrib bejn l-UE u l-Istati Membri.

Madankollu, fadal ħafna xi jsir.

Fil-verità l-elezzjonijiet Ewropej ma kinux għalkollox liberi mid-diżinformazzjoni; dan m'għandniex naċċettawh bħala norma ġdida.

Imħuħ malizzjużi jbiddlu l-istrateġiji tagħhom b'mod kostanti.

Irridu nagħmlu ħilitna biex inkunu pass qabilhom.

Il-ġlieda kontra d-diżinformazzjoni hija sfida komuni u fit-tul għall-istituzzjonijiet tal-UE u għall-Istati Membri.

Qabel l-elezzjonijiet kellna evidenza ta' mġiba malizzjuża u koordinata li t-tir tagħha kien li xxerred materjal diviżiv fuq il-pjattaformi online, inkluż permezz ta' bots u accounts foloz.

Għaldaqstant il-pjattaformi online għandhom responsabbiltà partikolari biex jindirizzaw id-diżinformazzjoni.

Bl-appoġġ attiv tagħna, Facebook, Google u Twitter għamlu ċertu progress bis-saħħa tal-Kodiċi ta' Prattika dwar id-diżinformazzjoni.

L-aħħar rapporti ta' kull xahar, li qed nippubblikaw illum, jikkonfermaw din ix-xejra.

Issa qed nistennew li l-pjattaformi online jżommu l-momentum u jżidu l-isforzi tagħhom, u jimplimentaw l-impenji kollha skont il-Kodiċi.”

Filwaqt li għadu kmieni wisq biex wieħed jasal għall-konklużjonijiet finali dwar il-livell u l-impatt tad-diżinformazzjoni fl-elezzjonijiet reċenti tal-Parlament Ewropew, huwa ċar li l-azzjonijiet meħuda mill-UE — flimkien ma' bosta ġurnalisti, verifikaturi tal-fatti, pjattaformi, awtoritajiet nazzjonali, riċerkaturi u s-soċjetà ċivili — għenu biex jiskoraġġixxu l-attakki u jesponu t-tentattivi ta' interferenzi fil-proċessi demokratiċi tagħna.

Iż-żieda fl-għarfien pubbliku għamlitha aktar diffiċli għall-atturi bi skopijiet malizzjużi biex jimmanipulaw id-dibattitu pubbliku.

B'mod partikolari, l-azzjoni tal-UE ffukat fuq erba' aspetti komplementari:

Iżda għad fadal aktar xi jsir biex jiġu protetti l-proċessi u l-istituzzjonijiet demokratiċi tal-UE.

Id-diżinformazzjoni hija theddida li qed tevolvi malajr.

It-tattiki użati minn atturi interni u esterni, b'mod partikolari dawk li għandhom rabtiet ma' sorsi Russi, qed jevolvu malajr daqs il-miżuri adottati mill-istati u mill-pjattaformi online.

Jinħtieġu riċerka kontinwa u riżorsi umani adegwati sabiex jiġu miġġielda xejriet u prattiki ġodda, biex jiġu identifikati u esposti aħjar il-kampanji tad-diżinformazzjoni, u biex tiżdied it-tħejjija fil-livell tal-UE kif ukoll nazzjonali.

Aġġornament permezz ta' pjattaformi online skont il-Kodiċi ta' Prattika

Il-pjattaformi online għandhom responsabbiltà partikolari biex jindirizzaw id-diżinformazzjoni.

Illum il-Kummissjoni qed tippubblika wkoll l-aħħar rapporti ta' kull xahar minn Google, Twitter u Facebook skont il-Kodiċi ta' Prattika dwar id-Diżinformazzjoni li huwa awtoregolatorju.

Ir-rapporti ta' Mejju jikkonfermaw ix-xejra fl-evalwazzjonijiet preċedenti tal-Kummissjoni.

Minn Jannar 'il hawn, il-pjattaformi kollha għamlu progress rigward it-trasparenza tar-reklamar politiku u rigward l-iżvelar pubbliku ta' dawn ir-reklami fil-libreriji li jipprovdu għodod utli għall-analiżi tal-infiq fuq ir-reklami minn atturi politiċi fl-UE kollha.

Filwaqt li Facebook ħa l-passi biex jiżgura t-trasparenza tar-reklamar ibbażat fuq kwistjonijiet, Google u Twitter għad iridu jistinkaw biex ilaħħqu miegħu f'dan ir-rigward.

L-isforzi biex tiġi żgurata l-integrità tas-servizzi għenu biex ċekknu l-ambitu tat- tentattivi ta' manipulazzjoni mmirata lejn l-elezzjonijiet tal-UE, iżda jeħtieġ li l-pjattaformi jispjegaw aħjar kif l-eliminazzjoni ta' bots u ta' profili foloz illimita t-tixrid tad-diżinformazzjoni fl-UE.

Google, Facebook u Twitter irrappurtaw titjib fl-iskrutinju tar-reklami pubbliċitarji biex jillimitaw il-prattiki malizzjużi tal-lixkar u biex inaqqsu d-dħul mir-reklamar għal dawk li jissupplixxu d-diżinformazzjoni.

Madankollu, ma sarx biżżejjed progress fl-iżvilupp ta' għodod biex jiżdiedu t-trasparenza u l-affidabbiltà tas-siti web li jospitaw ir-reklami.

Minkejja l-kisbiet, għad fadal xi jsir: jeħtieġ li l-pjattaformi online kollha jipprovdu informazzjoni aktar dettaljata li tippermetti li jiġu identifikati l-imħuħ malizzjużi involuti u l-Istati Membri mmirati.

Dawn imisshom ukoll jintensifikaw il-kooperazzjoni tagħhom mal-verifikaturi tal-fatti u jagħtu s-setgħa lill-utenti biex jidentifikaw id-diżinformazzjoni b'mod aħjar.

Fl-aħħar nett, jeħtieġ li l-pjattaformi jagħtu lill-komunità ta' riċerka aċċess effettiv għad-data, f'konformità mar-regoli tal-protezzjoni tad-data personali.

F'dan ir-rigward, l-inizjattiva reċenti meħuda minn Twitter biex jiġu rilaxxati settijiet ta' data rilevanti għal skopijiet ta' riċerka tiftaħ triq li tippermetti riċerka indipendenti dwar l-operazzjonijiet ta' diżinformazzjoni minn atturi bi skopijiet malizzjużi.

Il-Kummissjoni tistieden lill-pjattaformi japplikaw ukoll il-politiki tat-trasparenza għar-reklamar politiku tagħhom fl-elezzjonijiet nazzjonali li jmiss.

Il-passi li jmiss

Kif deskritt fil-konklużjonijiet tiegħu f'Marzu, il-Kunsill Ewropew se jerġa' jqajjem il-kwistjoni tal-protezzjoni tal-elezzjonijiet u tal-ġlieda kontra d-diżinformazzjoni fis-Summit ta' Ġunju.

Ir-rapport tal-lum se jikkontribwixxi għal dan id-dibattitu tal-mexxejja tal-UE li se jfasslu l-perkors favur azzjoni politika msaħħa.

Il-Kummissjoni u r-Rappreżentant Għoli għadhom impenjati li jkomplu bl-isforzi tagħhom biex jipproteġu d-demokrazija tal-UE mid-diżinformazzjoni u mill-manipulazzjoni.

Din is-sena wkoll, il-Kummissjoni se tirrapporta dwar l-implimentazzjoni tal-pakkett għall-elezzjonijiet u se tivvaluta l-effettività tal-Kodiċi ta' Prattika.

Fuq din il-bażi, il-Kummissjoni tista' tikkunsidra aktar azzjonijiet biex tiżgura u ttejjeb ir-rispons tal-UE għat-theddida.

Kuntest

L-Unjoni Ewropea ilha tindirizza d-diżinformazzjoni b'mod attiv mill-2015.

Wara deċiżjoni tal-Kunsill Ewropew f'Marzu 2015, ġie mwaqqaf it-Task Force East StratCom tas-Servizz Ewropew għall-Azzjoni Esterna (SEAE), bħala sfida għall-kampanji għaddejjin tar-Russja għad-diżinformazzjoni.

Fl-2016, ġie adottat il-Qafas Konġunt biex jiġi miġġieled it-theddid ibridu, segwit fl-2018 mill-Komunikazzjoni Konġunta dwar iż-żieda tar-reżiljenza u t-tisħiħ tal-kapaċitajiet li jindirizzaw theddid ibridu.

F'April 2018, il-Kummissjoni tat spjega ġenerali ta' approċċ Ewropew u tal-għodod awtoregolatorji li jindirizzaw id-diżinformazzjoni online.

F'Ottubru 2018, il-Kodiċi ta' Prattika ġie ffirmat minn Facebook, Google, Twitter u Mozilla kif ukoll mill-assoċjazzjonijiet kummerċjali li jirrappreżentaw il-pjattaformi online, l-industrija tar-reklamar, u dawk li jirreklamaw.

Barra minn hekk, Facebook, Google u Twitter impenjaw ruħhom li jirrapportaw kull xahar dwar il-miżuri li ttieħdu qabel l-elezzjonijiet tal-Parlament Ewropew.

Il-Kummissjoni, bl-appoġġ tal-Grupp ta' Regolaturi Ewropej għas-Servizzi tal-Midja Awdjoviżiva (ERGA) immonitorjat il-progress mill-qrib u ppubblikat valutazzjonijiet ta' kull xahar flimkien mar-rapporti ppreżentati.

Barra minn hekk, fit-22 ta' Mejju Microsoft issieħbet mal-Kodiċi ta' Prattika u impenjat ruħha li tirrispetta l-impenji kollha tagħha.

Il-Kodiċi ta' Prattika jmur id f'id mar-Rakkomandazzjoni inkluża fil-pakkett għall-elezzjonijiet imħabbar mill-President Juncker fid-Diskors tiegħu tal-2018 dwar l-Istat tal-Unjoni biex jiġu żgurati elezzjonijiet tal-Parlament Ewropew liberi, ġusti u siguri.

Il-miżuri jinkludu iktar trasparenza fir-reklamar politiku online u l-possibbiltà li jiġu imposti sanzjonijiet għall-użu illegali tad-data personali biex jiġi influwenzat ir-riżultat tal-elezzjonijiet Ewropej.

Ġie rrakkomandat ukoll li l-Istati Membri jwaqqfu netwerks nazzjonali ta' kooperazzjoni fi kwistjonijiet elettorali u li jipparteċipaw f'netwerk elettorali Ewropew.

Għal Aktar Informazzjoni

Skeda informattiva: Pjan ta' Azzjoni kontra d-Diżinformazzjoni — Aġġornament dwar l-implimentazzjoni

Rapport konġunt dwar l-implimentazzjoni tal-Pjan ta' Azzjoni kontra d-Diżinformazzjoni

Pjan ta' Azzjoni kontra d-Diżinformazzjoni

Pakkett għall-iżgurar ta' elezzjonijiet Ewropej liberi u ġusti

Ir-rapporti ta' Mejju dwar l-implimentazzjoni tal-Kodiċi ta' Prattika

Kodiċi ta' Prattika — Mistoqsijiet u Tweġibiet

Paġna tal-elezzjonijiet Ewropej fuq is-sit web EUvsDisinfo

Segwina fuq Twitter: @FedericaMog, @Ansip_EU, @VeraJourova, @JKingEU, @GabrielMariya

@EUvsDisinfo


Mobbiltà Nadifa: Il-Kummissjoni tressaq proposta dwar l-ittestjar tal-emissjonijiet tal-karozzi f'kundizzjonijiet tas-sewqan reali

Illum, bi tweġiba għal deċiżjoni mill-Qorti Ġenerali, il-Kummissjoni tipproponi li terġa' ddaħħal ċerti aspetti tal-ittestjar tal-Emissjonijiet f'Sewqan Reali (RDE) f'leġiżlazzjoni li għandha tiġi adottata mill-Parlament Ewropew u mill-Kunsill.

Il-Kummissjoni Ewropea ilha attiva ħafna biex tippromwovi l-kwalità tal-arja, biex tiġġieled kontra t-tibdil fil-klima u biex tappoġġa l-mixja lejn mobbiltà nadifa.

L-azzjonijiet jinkludu testijiet ġodda u aktar affidabbli tal-emissjonijiet f'kundizzjonijiet tas-sewqan reali kif ukoll test tal-laboratorju mtejjeb.

Dawn l-isforzi diġà qed jagħtu r-riżultati.

Tipi ġodda ta' vetturi diżil ittestjati kemm fil-laboratorju kif ukoll fit-triq f'kundizzjonijiet tad-dinja reali u li tqiegħdu fis-suq minn Settembru 2017 jemettu b'mod sinifikanti inqas minn tipi eqdem ta' vetturi diżil.

F'Diċembru 2018, il-Qorti Ġenerali annullat xi dispożizzjonijiet tal-leġiżlazzjoni tal-UE dwar l-ittestjar tal-Emissjonijiet f'Sewqan Reali.

Il-Qorti qieset li l-hekk imsejħa “fatturi ta' konformità” ma kellhomx jiġu adottati permezz tal-proċedura tal-komitoloġija, iżda permezz tal-proċedura leġiżlattiva ordinarja.

L-annullament huwa ta' natura parzjali u ma jaffettwax il-proċedura tat-test RDE attwali, li tibqa' fis-seħħ u trid tibqa' titwettaq fl-approvazzjoni tat-tip.

Il-Qorti pposponiet l-effetti tal-annullament parzjali għal Frar 2020 biex tagħti żmien lill-Kummissjoni timplimenta s-sentenza.

Biex tiġi evitata l-inċertezza legali dwar l-approvazzjonijiet tat-tip li ngħataw minn Settembru 2017 — meta l-proċedura tat-test RDE saret obbligatorja — il-Kummissjoni llum qed tipproponi li jerġgħu jiddaħħlu l-istess fatturi ta' konformità fit-test legali.

Il-Kummissjoni qed tressaq il-proposta legali permezz tal-proċedura leġiżlattiva ordinarja, kif mitlub mill-Qorti Ġenerali.

Il-Kummissjoni b'hekk taġixxi biex tiżgura ċ-ċertezza legali meħtieġa għall-awtoritajiet nazzjonali, għall-industrija u għall-konsumaturi.

Ladarba jiġi adottat mill-Parlament Ewropew u mill-Kunsill, ir-Regolament se jkun applikabbli direttament fl-Istati Membri kollha u se jsir obbligatorju tliet ijiem wara l-pubblikazzjoni tiegħu fil-Ġurnal Uffiċjali tal-UE.

Kuntest

Il-qafas legali għall-RDE ġie żviluppat bil-proċedura tal-komitoloġija, billi l-Kummissjoni tagħmel proposta lill-esperti nazzjonali, li jistgħu jemendaw il-proposta qabel ma ssir il-votazzjoni.

Imbagħad, it-test jitressaq quddiem il-Parlament Ewropew u l-Kunsill fejn jiġi approvat inkella rifjutat.

Din kienet il-proċedura segwita għall-adozzjoni tal-Att 2 tal-RDE (Regolament 2016/646), meta l-kompromess li nstab mill-esperti tal-Istati Membri fit-28 ta' Ottubru 2015 sussegwentement ġie approvat mill-Parlament Ewropew u mill-Kunsill.

F'Diċembru 2018, il-Qorti Ġenerali annullat xi wħud mid-dispożizzjonijiet tal-Att 2 tal-RDE, jiġifieri l-hekk imsejħa “fatturi ta' konformità”.

Il-fatturi ta' konformità jistabbilixxu d-diskrepanza permessa bejn il-limitu regolatorju tal-emissjonijiet li jiġi ttestjat f'kundizzjonijiet tal-laboratorju u l-valuri tal-proċedura tal-RDE meta l-karozza tkun misjuqa minn sewwieq reali fi triq reali, bil-għan li din id-diskrepanza titnaqqas b'mod progressiv.

Fid-deċiżjoni tagħha, il-Qorti Ġenerali ma kkontestatx il-ħtieġa teknika tal-fatturi ta' konformità, iżda qieset li l-Kummissjoni marret lil hinn mis-setgħat ta' implimentazzjoni tagħha meta stabbiliet il-fatturi ta' konformità tal-RDE permezz tal-komitoloġija minflok bil-leġiżlazzjoni ta' kodeċiżjoni (jiġifieri l-proċedura leġiżlattiva ordinarja).

Fi Frar 2019 il-Kummissjoni ressqet appell kontra s-sentenza tal-Qorti Ġenerali fuq il-bażi li hija ma taqbilx mal-evalwazzjoni legali tal-Qorti li l-Kummissjoni eċċediet is-setgħat ta' implimentazzjoni tagħha.

Għal Aktar Informazzjoni


L-Unjoni tas-Sigurtà: L-UE ssaħħaħ ir-regoli dwar l-isplussivi magħmula fid-djar u l-ġlieda kontra l-finanzjament tat-terroriżmu

Illum, il-Kunsill adotta żewġ fajls ta' prijorità importanti taħt l-Unjoni tas-Sigurtà li jsaħħu r-regoli tal-UE dwar il-prekursuri tal-isplussivi u jiffaċilitaw l-aċċess għall-infurzar tal-liġi għall-informazzjoni finanzjarja.

Ir-regoli msaħħa dwar il-prekursuri tal-isplussivi se jiżguraw salvagwardji u kontrolli aktar b'saħħithom, inkluż online, fuq il-bejgħ u l-kummerċjalizzazzjoni ta' sustanzi kimiċi perikolużi, li ntużaw biex jipproduċu splussivi “magħmulin id-dar” f'diversi attakki terroristiċi fl-Ewropa.

Il-miżuri l-ġodda dwar l-aċċess għall-informazzjoni finanzjarja se jippermettu l-infurzar tal-liġi biex jiksbu informazzjoni finanzjarja importanti bejn il-fruntieri malajr, u jgħinuhom jiġġieldu l-kriminalità serja u t-terroriżmu b'mod aktar effettiv.

Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “It-terroristi u l-kriminali se jsibuha ferm aktar diffiċli li jiksbu sustanzi kimiċi perikolużi biex jipproduċu bombi magħmula d-dar jew jiksbu flus biex iwettqu reati.

Ninsab kuntent li l-Unjoni tas-Sigurtà li bnejna tul dawn l-aħħar ħames snin qed tagħmel progress b'mod stabbli u li qed nagħlqu l-lakuni l-aktar rilevanti tas-sigurtà.

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová qalet: “L-insegwiment tat-traċċi tal-flus huwa wieħed mill-aktar modi effettivi għall-ġlieda kontra l-kriminalità organizzata u t-terroriżmu.

L-awtoritajiet tagħna tal-infurzar tal-liġi jiggwadanjaw għodda importanti biex jiksbu informazzjoni finanzjarja malajr biex itejbu s-sigurtà taċ-ċittadini tagħna u jservu l-ġustizzja.

Il-Kummissarju għall-Unjoni tas-Sigurtà Julian King qal: “L-adozzjoni ta' dawn iż-żewġ miżuri tirrappreżenta pass importanti ‘l quddiem biex jingħalaq l-ispazju li fih joperaw it-terroristi — u b'hekk isir aktar diffiċli għalihom biex jiksbu s-sustanzi kimiċi meħtieġa biex l-isplussivi jsiru fid-djar, filwaqt li jsir aktar faċli għall-infurzar tal-liġi biex jiġi indirizzat il-finanzjament tat-terroriżmu.

Huwa importanti li l-Istati Membri issa jimplimentaw bis-sħiħ dawn il-miżuri malajr kemm jista' jkun.

L-UE diġà għandha fis-seħħ regoli stretti dwar l-aċċess għal sustanzi kimiċi li jistgħu jintużaw biex jipproduċu splussivi mid-dar, madankollu r-Regolament il-ġdid se:

Il-miżuri l-ġodda għall-aċċess transfruntier għall-informazzjoni finanzjarja mill-awtoritajiet tal-infurzar tal-liġi se jikkomplementaw il-qafas tal-UE Kontra l-Ħasil tal-Flus filwaqt li jiżguraw:

Il-Passi li Jmiss

Iż-żewġ testi issa jridu jiġu ffirmati mill-President tal-Parlament Ewropew u mill-Presidenza b'rotazzjoni tal-Kunsill, li mbagħad jiġu ppubblikati f'Il-Ġurnal Uffiċjali tal-Unjoni Ewropea.

Ir-regoli l-ġodda se jidħlu fis-seħħ 20 jum wara u fir-rigward tal-prekursuri tal-isplussivi, se jibdew japplikaw madwar l-UE fi żmien 18-il´ xahar.

L-Istati Membri se jkollhom sentejn biex jittrasponu l-miżuri l-ġodda li jiffaċilitaw l-aċċess għall-informazzjoni finanzjarja fil-liġijiet nazzjonali tagħhom.

Kuntest

Il-Kummissjoni Juncker ipprijoritizzat is-sigurtà mill-ewwel ġurnata.

L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà.

Mill-adozzjoni tal-Aġenda 'l hawn, sar progress sinifikanti fl-implimentazzjoni tagħha li witta t-triq lejn Unjoni tas-Sigurtà effikaċi u ġenwina.

Fl-2013, l-UE daħlet fis-seħħ regoli li jirrestrinġu l-aċċess għall-prekursuri tal-isplussivi li jistgħu jintużaw biex jinħolqu splussivi magħmulin id-dar.

Madankollu, it-theddida għas-sigurtà evolviet kostantement bit-terroristi jużaw tattiċi ġodda, u jiżviluppaw riċetti u tekniki ġodda biex jagħmlu l-bombi.

Huwa għalhekk li f'April 2018, il-Kummissjoni pproponiet li dawn ir-regoli jsiru iktar stretti bħala parti minn sett usa' ta' miżuri ta' sigurtà biex it-terroristi jkunu mċaħħda mill-mezzi biex jaġixxu.

Il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni fl-4 ta' Frar.

Il-gruppi kriminali u t-terroristi qegħdin dejjem aktar joperaw fuq livell transfruntier, bl-assi tagħhom ikunu kemm fit-territorju tal-UE kif ukoll barra minnu.

Filwaqt li jeżisti qafas tal-UE kontra l-Ħasil tal-Flus b'saħħtu, ir-regoli attwali ma jistabbilixxux il-kundizzjonijiet preċiżi li taħthom l-awtoritajiet nazzjonali jistgħu jużaw l-informazzjoni finanzjarja għall-prevenzjoni, l-identifikazzjoni, l-investigazzjoni jew il-prosekuzzjoni ta' ċerti reati kriminali.

B'segwitu għall-Pjan ta' Azzjoni stabbilit fi Frar 2016, f'April 2018 il-Kummissjoni pproponiet li jsir aktar faċli l-użu tal-informazzjoni finanzjarja u ta' informazzjoni oħra, sabiex reati serji, bħall-finanzjament tat-terroriżmu, jiġu evitati u miġġielda b'mod aktar effettiv.

Il-miżuri li qablu dwarhom il-Parlament Ewropew u l-Kunsill fit-12 ta' Frar se jsaħħu l-qafas eżistenti tal-UE kontra l-ħasil tal-flus kif ukoll il-kapaċità tal-Istati Membri biex jiġġieldu l-kriminalità serja.

Għal Aktar Informazzjoni

Stqarrija għall-istampa - L-Unjoni tas-Sigurtà: Il-Kummissjoni tilqa' l-adozzjoni ta' miżuri ġodda li jċaħħdu lit-terroristi u lill-kriminali l-mezzi u l-ispazju biex jaġixxu

Stqarrija għall-istampa - L-Unjoni tas-Sigurtà: il-Kummissjoni esprimiet is-sodisfazzjon tagħha għall-ftehim dwar regoli mtejba biex jiġi miġġieled il-finanzjament tat-terroriżmu


L-Awtorità Ewropea tax-Xogħol lesta biex tibda l-attivitajiet tagħha f'Ottubru wara li ttieħdet id-deċiżjoni dwar is-sede l-ġdida

Illum, eżatt qabel il-laqgħa tal-Kunsill dwar l-Impjieg, il-Politika Soċjali, is-Saħħa u l-Konsumaturi li fiha l-Ministri għandhom jadottaw formalment ir-Regolament li jistabbilixxi l-Awtorità Ewropea tax-Xogħol, l-Istati Membri ddeċidew li Bratislava se tospita s-sede tal-Awtorità Ewropea tax-Xogħol.

Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, laqgħet id-deċiżjoni:

“Nifraħ lill-belt ta' Bratislava u lill-gvern tas-Slovakkja li ntgħażlu biex jospitaw is-sede tal-Awtorità Ewropea tax-Xogħol.

Mill-bidu tal-mandat tiegħi, tajt prijorità lill-mobbilità ekwa tax-xogħol.

Il-moviment liberu jsaħħaħ lit-tkabbir, jgħin lin-negozji jsibu l-ħiliet li għandhom bżonn u jagħti lil kulħadd l-opportunità biex juża bl-aħjar mod it-talenti tiegħu – iżda jrid jiġi ġestit sew.

Dan jirrikjedi regoli li huma ġusti, ċari u infurzati b'mod effettiv.

L-Awtorità Ewropea tax-Xogħol hija l-ġojjell fil-kuruna ta' din il-ħidma.

Se tappoġġa l-mobbiltà tax-xogħol u tagħti lill-Istati Membri l-għodda li għandhom bżonn biex jikkooperaw b'mod aktar effettiv u jiġġieldu kontra l-abbuż.

Ir-Regolament dwar l-Awtorità Ewropea tax-Xogħol ġie adottat fi żmien rekord u ninsab fiduċjuża li t-trasferiment tal-Awtorità Ewropea tax-Xogħol lejn Bratislava se jseħħ ugwalment mingħajr xkiel u rapidu.

L-Awtorità se tibda topera minn Brussell minn Ottubru sakemm tiġi trasferita fil-belt ospitanti tagħha.

Ninsab ħerqana li nara l-Awtorità ttemm it-trasferiment tagħha u tibda taħdem minn Bratislava mill-aktar fis possibbli.”

Kuntest

Il-President Juncker ħabbar l-idea ta' Awtorità Ewropea tax-Xogħol għall-ewwel darba fid-diskors tiegħu dwar l-Istat tal-Unjoni f'Settembru 2017.

Il-Kummissjoni ppreżentat il-proposta tagħha biex tiġi stabbilita Awtorità tax-Xogħol f'Marzu 2018, u fi Frar 2019, il-Parlament Ewropew u l-Kunsill laħqu ftehim proviżorju.

Wara l-Parlament Ewropew, illum il-Kunsill ukoll adotta formalment ir-Regolament li jistabbilixxi l-Awtorità Ewropea tax-Xogħol, li se jidħol fis-seħħ fil-jiem li ġejjin wara l-firma u l-pubblikazzjoni tiegħu.

Din l-Awtorità l-ġdida se tiżgura li r-regoli tal-Unjoni dwar il-mobbiltà tal-forza tax-xogħol jiġu infurzati b'mod ġust, sempliċi u effettiv.

Wara l-adozzjoni finali tal-lum tar-Regolament ta' twaqqif, l-Awtorità se tibda l-attivitajiet tagħha fl-2019 u sal-2024 issir operattiva b'mod sħiħ.

Fis-16 ta' Ottubru 2019, se jiġu ppreżentati l-għażla tal-Bord Maniġerjali u l-programm ta' ħidma tal-Awtorità Ewropea tax-Xogħol.

L-għażla tas-sede tal-Awtorità saret bi qbil komuni tar-rappreżentanti tal-gvernijiet tal-Istati Membri, wara proċedura u kriterji approvati mill-Istati Membri stess.

Skont din il-proċedura, l-Istati Membri interessati kienu meħtieġa li jippreżentaw offerta biex jospitaw l-Awtorità sas-6 ta' Mejju 2019, filwaqt li jindikaw fid-dettall kif huma indirizzati l-kriterji u jispeċifikaw il-kundizzjonijiet offruti.

Għal Aktar Informazzjoni

Stqarrija: Mobbiltà ġusta għall-forza tax-xogħol: Il-Kummissjoni tesprimi s-sodisfazzjon tagħha bil-ftehim li sar dwar l-Awtorità Ewropea tax-Xogħol

MEMO: Mistoqsijiet u Tweġibiet dwar l-Awtorità Ewropea tax-Xogħol (wara l-ftehim proviżorju tal-5 ta' Frar 2019)

Skeda informattiva: Il-Pilastru Ewropew tad-Drittijiet Soċjali: Lejn mobilità ġusta tal-forza tax-xogħol: It-twaqqif ta' Awtorità Ewropea tax-Xogħol

Segwi lil Marianne Thyssen fuq Facebook u fuq Twitter

Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-Impjiegi, l-Affarijiet soċjali u l-Inklużjoni


Il-Baġit tal-UE 2021-2027: Il-Kummissjoni tappella lill-mexxejja biex jistabbilixxu pjan direzzjonali biex jintlaħaq ftehim fil-ħarifa

Qabel il-laqgħa tal-Kunsill Ewropew fl-20 u l-21 ta' Ġunju, il-Kummissjoni Ewropea qed issejjaħ lill-mexxejja biex jagħmlu pressjoni biex imexxu ‘l quddiem in-negozjati dwar il-baġit fit-tul li jmiss tal-UE 2021–2027 biex ikun jista' jintlaħaq ftehim sal-ħarifa.

Il-ftehim huwa fil-qrib, iżda għad fadal ħafna xogħol xi jsir, peress li hemm ħafna x'nitilfu.

F'Komunikazzjoni ppubblikata llum, il-Kummissjoni tħares lejn dak li nkiseb s'issa u tidentifika l-kwistjonijiet pendenti ewlenin li jeħtieġ li jiġu indirizzati, u twitti t-triq għal ftehim malajr.

Iż-żmien għaddej u d-dewmien għall-baġit tal-futur tal-UE jiswa ħafna flus.

Jekk ma jkunx hemm ftehim fil-ħin, dan jaffettwa lill-istudenti, il-bdiewa u r-riċerkaturi, kif ukoll lil ħaddieħor li jibbenefika mill-baġit tal-UE.

Il-baġit fit-tul attwali tal-UE 2014–2020 ġie adottat sitt xhur tard b'konsegwenzi negattivi għal kull ċittadin, fl-Istati Membri tagħna u lil hinn (ara l-Anness).

Biex jiġi evitat xenarju simili, illum il-Kummissjoni tistieden lill-Kunsill Ewropew jistabbilixxi pjan direzzjonali biex jintlaħaq ftehim dwar il-baġit fit-tul tal-UE fil-ħarifa u tistieden lill-Kunsill biex imexxi l-ħidma ‘l quddiem bħala kwistjoni ta' prijorità.

Il-President tal-Kummissjoni Ewropea Jean-Claude Juncker qal: “Diġà sar ħafna xogħol biex titressaq il-proposta tal-Kummissjoni għall-baġit fit-tul tal-UE tal-ġejjieni.

Jiena nifraħ lill-Parlament Ewropew u lill-Istati Membri fil-Kunsill għall-ħidma u l-impenn tagħhom.

Issa huwa ż-żmien li ningranaw.

Bl-ogħla rata ta' parteċipazzjoni fl-elezzjonijiet Ewropej fl-aħħar 20 sena u b'kampanja aktar iffokata fuq kwistjonijiet Ewropej minn qatt qabel, l-2019 hija sena ta' tiġdid għall-Unjoni tagħna.

Ftehim dwar il-baġit futur tagħna mhuwiex biss li l-kontijiet ikun jaqblu iżda jinvolvi li nqabblu l-ambizzjonijiet u l-prijoritajiet tagħna mal-mezzi baġitarji t-tajba.

Ir-riskji huma kbar iżda b'kuraġġ u rieda politika, hemm ċans li jintlaħaq ftehim sal-ħarifa.”

Il-Kummissarju Ewropew inkarigat mill-Baġit u r-Riżorsi Umani, Günther H. Oettinger, qal: “Bis-saħħa tal-ħidma tajba ta' tliet Presidenzi konsekuttivi tal-Kunsill, diġà ilħaqna ftehim parzjali dwar 12-il fajl settorjali, filwaqt li n-negozjati jistgħu jibdew wara l-16.

B'mod speċjali huwa meħtieġ ftehim dwar il-qafas ġenerali.

Jeħtieġ li dan jintlaħaq malajr kemm jista' jkun – f'isem l-istudenti, il-bdiewa u r-riċerkaturi tagħna, fost ħafna oħrajn li jiddependu fuq il-baġit tal-UE .”

F'Mejju u Ġunju 2018, il-Kummissjoni ressqet proposta għal baġit fit-tul ġdid u modern, strettament immirat lejn il-prijoritajiet tal-Unjoni, inklużi l-proposti leġiżlattivi għat-37-il programm settorjali.

Fuq din il-bażi, diġà sar ħafna xogħol kemm fil-Parlament Ewropew kif ukoll fil-Kunsill.

Sar progress dwar il-qafas ġenerali; ħafna mill-proposti settorjali ġew tal-inqas parzjalment magħluqa.

Matul in-negozjati, ħafna mill-elementi li l-Kummissjoni Ewropea pproponiet inizjalment kienu diġà rċevew appoġġ wiesa' mill-Parlament Ewropew u mill-Kunsill.

Dawn jinkludu:

Qed isir ukoll progress fid-diskussjonijiet dwar il-proposti li ġejjin:

Fl-istess ħin, kwistjonijiet politiċi ewlenin, b'mod partikolari l-aspetti finanzjarji, għadhom qed jiġu diskussi.

Issa wasal iż-żmien li jiġu indirizzati.

Il-Kunsill Ewropew ta' Ġunju għandu jniedi fażi ġdida ta' negozjati politiċi b'enfasi dejjem akbar fuq kwistjonijiet finanzjarji u kwistjonijiet strateġiċi oħra.

Dan huwa l-uniku mod biex jiġi żgurat li jintlaħaq ftehim f'waqtu u li l-programmi l-ġodda jibdew joperaw sal-1 ta' Jannar 2021.

It-twassil fil-ħin tal-baġit futur ifisser riżultati konkreti għall-Ewropej kollha: Dan joħloq għexieren ta' eluf ta' impjiegi fir-riċerka fl-2021 diġà u ħafna iktar fl-ekonomija usa'.

Dan ikun jiżgura li iktar minn 100,000 proġett ta' Politika ta' Koeżjoni jibdew fil-ħin, jippermetti li 1,000,000 żagħżugħ u żagħżugħa jibbenefikaw minn skambju tal-Erasmus u jippermetti li 40,000 żagħżugħ u żagħżugħa jieħdu sehem f'azzjoni ta' solidarjetà madwar l-Ewropa fl-2021.

Dan jappoġġa n-negozji l-ġodda u l-kumpaniji żgħar u ta' daqs medju biex iwettqu l-investimenti tagħhom, iżid sostanzjalment l-investimenti u l-kapaċitajiet fid-difiża u jgħin biex jipproteġi l-fruntieri tal-Unjoni mit-traffikar, il-kuntrabandu u l-frodi.

It-tlestija tal-ħidma dwar il-qafas futur u l-programmi ta' nfiq fil-ħin biex ikunu jistgħu jiġu implimentati b'mod sħiħ sal-1 ta' Jannar 2021 se tkun ta' sfida, iżda tista' ssir, bil-kundizzjoni li l-Kunsill Ewropew ikun fuq quddiem.

Informazzjoni ġenerali

Fit-2 ta' Mejju 2018, il-Kummissjoni ressqet proposta għal baġit modern, ibbilanċjat u ġust biex jinkisbu l-prijoritajiet tal-Ewropa kif stabbiliti mill-Mexxejja fi Bratislava fl-2016 u f'Ruma fl-2017.

Il-proposta ġiet segwita mill-ewwel minn proposti leġiżlattivi għal 37 programm settorjali li jagħmlu parti mill-baġit fit-tul tal-ġejjieni.

Fuq din il-bażi soda, il-Kummissjoni ħadmet id f'id mal-Presidenza Bulgara, dik Awstrijaka u dik Rumena biex in-negozjati jimxu ‘l quddiem.

Fir-rigward taż-żmien, mill-bidu nett, il-Kummissjoni kienet favur skeda ta' żmien ambizzjuża.

Fil-konklużjonijiet tiegħu ta' Diċembru 2018, il-Kunsill Ewropew sejjaħ għal ftehim fil-Kunsill Ewropew fil-ħarifa tal-2019.

Il-Kummissjoni se tkompli taħdem mill-qrib ħafna mal-Presidenzi attwali u futuri, u b'kollaborazzjoni mill-qrib mal-Parlament Ewropew, biex jinkiseb dan l-objettiv.

Għal Aktar Informazzjoni

-Skeda informattiva (it-13 ta' Ġunju 2019)

-il-Komunikazzjoni tal-Kummissjoni “ Pjan direzzjonali għal ftehim dwar il-baġit fit-tul tal-Unjoni għall-2021–2027” (it-13 ta' Ġunju 2019)

- Stqarrija għall-istampa dwar il-proposta tal-Kummissjoni tat-2 ta' Mejju 2018 għall-baġit fit-tul li jmiss tal-Ewropa

- Il-baġit tal-UE għall-futur

ANNESS ta'IP/19/2952, 13/06/2019

Kull dewmien fl-adozzjoni tal-baġit tal-UE se jkollu konsegwenzi għaċ-ċittadini u għan-negozji.


L-Unjoni Bankarja: is-self improduttiv fl-UE jkompli jonqos

L-isforzi biex jitnaqqsu r-riskji fis-settur bankarju tal-UE qed iħallu l-frott, skont ċifri ġodda li nħarġu llum mill-Kummissjoni Ewropea.

Fir-raba' rapport ta' progress dwar it-tnaqqis tas-self improduttiv (NPLs), illum il-Kummissjoni tikkonferma li l-livelli tas-self improduttiv qed ikomplu l-perkors ta' tnaqqis tagħhom lejn livelli ta' qabel il-kriżi.

Il-proporzjon ta' NPLs fil-banek tal-UE naqas b'aktar minn nofs mill-2014, u naqas għal 3.3 % fit-tielet kwart tal-2018 u niżel b' 1.1 punti perċentwali minn sena għal sena.

Filwaqt li jibni fuq il-konklużjonijiet tas-Summit tal-Euro ta' Diċembru 2018, ir-rapport tal-lum se jinforma d-diskussjonijiet dwar it-tlestija tal-Unjoni Bankarja fil-laqgħa li jmiss tal-Ministri tal-Finanzi tal-UE fl-14 ta' Ġunju, mhux l-inqas dwar il-passi li jeħtieġ li jittieħdu lejn Skema Ewropea ta' Assigurazzjoni tad-Depożiti (EDIS).

Il-Viċi President Valdis Dombrovskis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-eliminazzjoni tal-istokkijiet ta' self improduttiv li fadal tagħmel parti mill-isforzi kontinwi tagħna biex nagħmlu s-settur bankarju aktar b'saħħtu.

Il-banek tagħna issa huma kapitalizzati aħjar u mħejjija aħjar biex jifilħu għax-xokkijiet ekonomiċi.

Riċentement, qbilna fuq qafas aktar b'saħħtu biex jirregola u jissorvelja l-banek.

Minħabba dan il-progress fit-tnaqqis tar-riskji, nistieden lill-Ministri tal-Finanzi tal-UE jadottaw miżuri oħrajn biex titlesta l-Unjoni Bankarja.”

Fil-Komunikazzjoni dwar l-Approfondiment tal-Unjoni Ekonomika u Monetarja li ġiet ippubblikata llum, il-Kummissjoni tistieden lill-mexxejja tal-UE jiffinalizzaw il-bidliet għat-Trattat li jistabbilixxi l-Mekkaniżmu Ewropew ta' Stabbiltà u biex jagħmlu sforz imġedded biex navvanzaw lejn it-tlestija tal-Unjoni Bankarja.

Flimkien mat-tlestija tal-Unjoni Bankarja, dan huwa essenzjali għall-iżvilupp tal-Unjoni Ekonomika u Monetarja, u għat-tisħiħ tar-rwol internazzjonali tal-euro.

Minkejja titjib ċar, il-proporzjonijiet kbar ta' self improduttiv jibqgħu sfida f'xi Stati Membri u għandhom ikomplu jingħataw attenzjoni.

Il-Komunikazzjoni ta' llum tistieden lill-Istati Membri u lill-Parlament Ewropew jaċċelleraw il-ħidma fuq il-proposti pendenti biex tiġi kkomplementata l-azzjoni tal-UE biex tiġi indirizzata din il-kwistjoni.

Diġà saru passi sinifikanti lejn l-implimentazzjoni sħiħa tal-Pjan ta' Azzjoni tal-UE biex jiġu indirizzati l-istokkijiet kbar ta' self improduttiv.

Madankollu, il-Kummissjoni tistieden lill-koleġiżlaturi biex jaslu għal ftehim malajr dwar il-miżuri proposti rigward il-valutazzjoni komparattiva tal-oqfsa nazzjonali tal-infurzar u l-insolvenza u biex ipoġġu enfasi akbar fuq l-insolvenza fil-proċess tas-Semestru Ewropew.

Informazzjoni ġenerali

Flimkien, l-Unjoni Bankarja u l-Unjoni tas-Swieq Kapitali (Link għall-iskeda informattiva) jippromwovu sistema finanzjarja tal-UE aktar integrata u stabbli.

Dawn iżidu r-reżiljenza tal-Unjoni Ekonomika u Monetarja kontra xokkijiet negattivi billi jiffaċilitaw sostanzjalment il-kondiviżjoni privata tar-riskji bejn pajjiżi differenti, waqt fl-istess ħin jitnaqqas ir-riskju għall-kondiviżjoni pubblika tar-riskji.

Wieħed mill-oqsma ewlenin għat-tnaqqis tas-settur bankarju Ewropew huwa t-tnaqqis ulterjuri fis-self improduttiv.

Il-kriżi finanzjarja u r-reċessjonijiet sussegwenti kkaġunaw inabbiltà aktar mifruxa fost il-mutwatarji biex iħallsu lura s-self tagħhom, peress li aktar persuni u kumpaniji komplew jiffaċċjaw diffikultajiet fil-pagamenti jew saħansitra fallimenti.

Dan kien partikolarment il-każ fl-Istati Membri li għaddew minn reċessjonijiet twal u profondi.

Konsegwentement, fil-kotba ta' bosta banek kien hemm akkumulazzjoni ta' self improduttiv.

Il-proporzjonijiet għoljin tas-self improduttiv jibqgħu sfida importanti f'xi banek b'mod partikolari u jistgħu jkunu ta' piż kbir fuq il-prestazzjoni tagħhom.

Il-Kummissjoni qed taħdem flimkien mal-Istati Membri kkonċernati biex tindirizza l-livell għoli ta' self improduttiv, inkluż permezz tas-Semestru Ewropew u permezz tat-twaqqif ta' miżuri ad hoc u fis-sistema kollha dwar l-assi danneġġati, kompatibbli mar-regoli dwar l-għajnuna mill-Istat.

Is-superviżuri u l-banek tal-Istati Membri stess għamlu progress konsiderevoli fit-tiswija tal-karti tal-bilanċ tal-banek mill-kriżi 'l hawn.

F'Marzu 2018, il-Kummissjoni ressqet pakkett komprensiv ta' miżuri bħala parti mill-Pjan ta' Azzjoni tal-UE biex jiġi indirizzat is-self improduttiv.

Il-pakkett jinkludi azzjonijiet ta' politika f'erba' oqsma: (i) is-superviżjoni u r-regolamentazzjoni bankarja, (ii) aktar riformi fl-istrutturar mill-ġdid, l-insolvenza u l-oqfsa ta' rkupru tad-dejn nazzjonali, (iii) l-iżvilupp tas-swieq sekondarji għall-assi f'diffikultà, u (iv) it-trawwim, kif xieraq u meħtieġ, tal-istrutturar mill-ġdid tal-banek.

Barra minn hekk, il-Kummissjoni qed taħdem mal-Istati Membri biex tagħmel possibbli soluzzjonijiet speċifiċi għal kull każ għall-banek fil-qafas tal-għajnuna mill-Istat tal-UE u tar-regoli bankarji, b'objettiv ċar li jiġu limitati l-ispejjeż għall-kontribwenti filwaqt li jiġi żgurat li d-depożitanti jibqgħu protetti b'mod sħiħ f'kull ħin.

Dan ippermetta tranżazzjonijiet li neħħew madwar €112 biljun ta' self improduttiv gross mill-karti tal-bilanċ tal-banek matul l-aħħar tliet snin (madwar €82 biljun fl-Italja; madwar €24 biljun fil-Portugall; madwar €6 biljun f'Ċipru).

Ir-raba' rapport ta' progress tal-lum iwieġeb għad-direzzjoni tal-Kunsill biex ikompli jittieħed rendikont regolari tas-self improduttiv fl-UE.

Aktar informazzjoni

Il-Komunikazzjoni “L-approfondiment tal-Unjoni Ekonomika u Monetarja tal-Ewropa: Is-sitwazzjoni attwali erba' snin wara r-Rapport tal-Ħames Presidenti” – Ġunju 2019

Il-Komunikazzjoni “Ir-4 Rapport ta' Progress dwar it-tnaqqis ta' self improduttiv u t-tnaqqis tar-riskju fl-Unjoni Bankarja” – Ġunju 2019

Dokument ta' Ħidma tal-Persunal “Insaħħu r-Rwol Internazzjonali tal-Euro: Riżultati tal-Konsultazzjonijiet" – Ġunju 2019

Stqarrija għall-istampa: L-approfondiment tal-Unjoni Ekonomika u Monetarja tal-Ewropa: Il-Kummissjoni tqis il-progress erba' snin wara r-Rapport tal-Ħames Presidenti

L-Iskeda Informattiva “L-approfondiment tal-Unjoni Ekonomika u Monetarja tal-Ewropa: Evalwazzjoni tal-progress erba' snin wara r-Rapport tal-Ħames Presidenti” – Ġunju 2019

L-Iskeda Informattiva “Ir-rwol internazzjonali tal-euro” – Ġunju 2019

L-Iskeda Informattiva “Il-benefiċċji tal-euro” – Ġunju 2019

L-Iskeda informattiva “Skeda ta' żmien tal-azzjonijiet tal-UE sa mill-bidu tal-kriżi” – Ġunju 2019

L-Iskeda informattiva “L-Unjoni tas-Swieq Kapitali: Spinta lill-investimenti u l-aċċess għall-finanzi” – Ġunju 2019

L-Iskeda informattiva “L-Unjoni Bankarja: Tnaqqis ulterjuri tar-riskji fis-sistema finanzjarja” – Ġunju 2019

Il-Kummissjoni tistabbilixxi pjan direzzjonali għall-approfondiment tal-Unjoni Ekonomika u Monetarja tal-Ewropa – Diċembru 2017

Dokument ta' Riflessjoni dwar l-approfondiment tal-Unjoni Ekonomika u Monetarja – Mejju 2017

Ir-Rapport tal-Ħames Presidenti: It-Tlestija tal-Unjoni Ekonomika u Monetarja tal-Ewropa – Ġunju 2015


Niċċelebraw l-Unjoni Doganali: l-akbar blokk kummerċjali fid-dinja jagħlaq 50 sena

Fl-1 ta' Lulju l-Unjoni Doganali tal-UE, waħda mill-akbar kisbiet tal-Unjoni Ewropea, tiċċelebra l-50 anniversarju tagħha.

Bħala riżultat tal-ftehimiet storiċi ta' wara l-gwerra li wittew it-triq għall-integrazzjoni Ewropea, fl-1968 bdiet taħdem l-Unjoni Doganali.

Bl-eliminazzjoni tat-tariffi doganali għall-kummerċ ta' merkanzija f'dik li issa hi l-UE, l-Unjoni Doganali kienet l-ewwel pass deċiżiv biex l-UE ssir l-akbar blokk kummerċjali fid-dinja, fejn it-28 amministrazzjoni doganali tal-UE jaġixxu daqslikieku huma entità waħda.

Matul dawn l-aħħar 50 sena l-Unjoni Doganali żviluppat f'element fundamentali tas-Suq Uniku tagħna, billi tħares il-fruntieri tal-UE u ċ-ċittadini tagħna minn merkanzija pprojbita u perikoluża, bħall-armi u d-drogi.

Din tiffaċilita wkoll porzjon dejjem akbar ta' kummerċ globali: fl-2017 id-dwana tal-UE ħadet ħsieb 16 % tal-kummerċ dinji.

Fl-1 ta' Lulju 2018, eżattament 50 sena wara li ġiet stabbilita l-Unjoni Doganali, il-Kummissjoni qed torganizza avvenimenti fl-ajruporti u fl-iskejjel madwar l-UE biex toħloq sensibilizzazzjoni dwar din il-kisba straordinarja.

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-Unjoni Doganali hija kisba unika u importanti ħafna.

Bis-saħħa tagħha l-Ewropej jistgħu jisfruttaw bis-sħiħ il-benefiċċji kollha tas-suq intern, u fl-istess ħin jibqa' għaddej il-fluss kummerċjali u jitħarsu l-konsumaturi.

Nirringrazzja lill-eluf ta' persuni li taw sehemhom għal din il-kisba Ewropea matul l-aħħar 50 sena u li qed ikomplu jagħmlu dan.”

Kif taħdem l-Unjoni Doganali?

L-Unjoni Doganali tal-UE kienet prevista għall-ewwel darba fit-Trattat ta' Ruma u fl-1968 eliminat id-dazji doganali imposti fil-fruntieri bejn il-membri tal-Komunità Ewropea.

Illum il-ġurnata din hija żona kummerċjali unika fejn il-merkanzija kollha tista' tiċċirkola b'mod ħieles, kemm jekk tkun prodotta fl-UE u kemm jekk tkun ġejja minn barra l-fruntieri tagħha.

Id-dazju fuq il-merkanzija li tiġi minn barra l-UE jitħallas ġeneralment meta din tidħol l-ewwel darba fl-UE.

B'hekk, id-dwana tiżgura li jitħallsu dawk id-dazji u li jitħarsu l-interessi finanzjarji tal-Unjoni u tal-Istati Membri tagħha.

Id-dwana tiżgura wkoll li ma jidħlux prodotti li jkunu ta' riskju għas-sikurezza jew għas-saħħa taċ-ċittadini tal-UE; twaqqaf il-merkanzija li tkun traffikata u mdaħħla b'kuntrabandu jew li tkun ta' periklu għall-ambjent u l-wirt kulturali Ewropew, jew il-merkanzija li ddgħajjef l-interessi finanzjarji tal-UE u tal-Istati Membri tagħha.

Biex jiġi żgurat il-funzjonament bla xkiel taż-żona doganali unika, l-Istati Membri tal-UE jużaw sett komuni ta' regoli, ibbażat fuq l-hekk imsejjaħ Kodiċi Doganali tal-Unjoni.

B'dan il-Kodiċi li ġie aġġornat fl-2013 u li ilu japplika mill-2016, il-pajjiżi tal-UE jistrieħu fuq l-istess regoli u proċeduri biex jittrattaw l-importazzjoni, l-esportazzjoni u t-tranżitu tal-merkanzija.

Dan jistimula l-kompetizzjoni u l-kummerċ, itejjeb l-effiċjenza, iżid il-kwalità u jnaqqas il-prezzijiet għall-konsumaturi.

L-awtoritajiet doganali nazzjonali fil-pajjiżi kollha tal-UE huma primarjament responsabbli mill-operat estensiv ta' kuljum tal-Unjoni Doganali u għaldaqstant jikkooperaw ma' xulxin u mal-Kummissjoni.

Fl-istess ħin, il-kooperazzjoni internazzjonali usa' hija kruċjali biex jitħarsu l-interessi taċ-ċittadini Ewropej u tan-negozji Ewropej madwar id-dinja.

F'dan ir-rigward, l-UE ffirmat aktar minn 50 ftehim internazzjonali li jipprevedu kooperazzjoni doganali u assistenza amministrattiva reċiproka ma' 80 pajjiż barra mill-UE biex jappoġġaw il-kontrolli u l-infurzar u jissimplifikaw u jarmonizzaw il-proċeduri doganali, li min-naħa tagħhom inaqqsu l-piż amministrattiv u l-ispejjeż għall-kumpaniji Ewropej.

Dan l-aħħar il-Kummissjoni pproponiet li fil-baġit tal-UE li jmiss jitkompla l-impenn finanzjarju ta' EUR 950 miljun għall-programmi doganali.

Dawn il-flus għandhom jgħinu biex jizdiedu l-kooperazzjoni u l-iskambju tad-data bejn l-awtoritajiet doganali u biex l-uffiċjali doganali jingħataw appoġġ u taħriġ fil-ħidma tagħhom.

Fil-pjanijiet tal-baġit tal-UE ġie inkluż ukoll fond ġdid ta' EUR 1.3 biljun biex jgħin lill-Istati Membri jixtru, iżommu u jibdlu tagħmir doganali tal-ogħla livell.

Għal aktar informazzjoni

Tista' ssib aktar informazzjoni dwar il-Kampanja li tiċċelebra l-50 sena tal-Unjoni Doganali hawnhekk

Tista' ssib aktar informazzjoni dwar il-kummerċ internazzjonali hawnhekk

Is-sit web tal-Kummissarju Pierre Moscovici

Segwi lill-Kummissarju Moscovici fuq Twitter


Regoli ġodda tal-UE jiżguraw protezzjoni aħjar għal 120 miljun turist dan is-sajf

Minn nhar il-Ħadd, l-1 ta' Lulju, vjaġġaturi li jibbukkjaw vaganzi kollox kompriż se jkollhom drittijiet tal-konsumatur aktar b'saħħithom.

Ir-regoli l-ġodda mhumiex se jkopru biss il-vaganzi kollox kompriż tradizzjonali, imma se jipproteġu wkoll lill-konsumaturi li jibbukkjaw forom oħra ta' vjaġġi kkombinati, inkluż pakketti ppersonalizzati minnhom stess, fejn il-vjaġġatur jagħżel l-elementi differenti minn punt uniku ta' bejgħ online jew offline.

Ir-regoli l-ġodda se jintroduċu wkoll protezzjoni għal “arranġamenti tal-ivvjaġġar marbuta” fejn il-vjaġġatur jixtri servizzi tal-ivvjaġġar f'punt ta' bejgħ, iżda permezz ta' proċessi ta' prenotazzjoni separata, jew, wara li jkun ibbukkja servizz wieħed tal-ivvjaġġar fuq sit web wieħed, jiġi mistieden biex jibbukkja servizz ieħor fuq sit web differenti.

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi qalet: “Li tibbukkja l-vaganzi tiegħek online huwa faċli, iżda jekk xi ħaġa tmur ħażin, trid tkun żgur li tkun kompletament protett.

Ir-regoli l-ġodda dwar il-vjaġġi kollox kompriż issa huma addattati għall-era diġitali u għall-modi l-ġodda ta' kif wieħed jibbukkja l-vaganzi.

Il-vjaġġaturi se jgawdu wkoll minn drittijiet ġodda u se jkunu protetti sew f'każ li l-operatur ifalli.

Ir-regoli l-ġodda se jagħmluha eħfef għal negozji tal-ivvjaġġar li joffru s-servizzi tagħhom fuq livell transfruntier.”

Ir-regoli l-ġodda se jkunu ta' benefiċċju saħansitra akbar għall-konsumaturi b'dawn li ġejjin:

Ir-regoli l-ġodda se jibbenefikaw ukoll lill-intrapriżi, b':

Il-passi li jmiss

L-Istati Membri kellhom sal-1 ta' Jannar 2018 biex jimplimentaw ir-regoli fil-liġi nazzjonali.

Imbagħad, kien hemm perjodu ta' tranżizzjoni ta' sitt xhur, sal-1 ta' Lulju, li hija d-data meta l-miżuri nazzjonali li jittrasponu id-Direttiva se jibdew japplikaw.

Il-Kummissjoni se teżamina kif ir-regoli ġew trasposti u kif qed jiġu applikati fl-Istati Membri.

Hija se tieħu miżuri ta' segwitu xierqa, kif meħtieġ.

Il-kuntest

Sabiex testendi l-protezzjoni offruta mid-Direttiva tal-UE tal-1990 dwar il-Vjaġġi Kollox Inkluż, il-Kummissjoni għamlet proposta f'Lulju 2013, li ġiet adottata formalment mill-Parlament Ewropew u mill-Istati Membri f'Novembru 2015.

Dawn ir-regoli l-ġodda kellhom jiġu trasposti mill-Istati Membri sal-1 ta' Jannar 2018.

Mill-1 ta' Lulju, dawn ir-regoli huma applikabbli fl-Istati Membri.

Ir-regoli l-ġodda japplikaw għal kombinazzjonijiet ta' mill-inqas żewġ tipi ta' servizzi tal-ivvjaġġar (trasport, akkomodazzjoni, kiri ta' karozzi jew servizzi oħra, pereżempju żjarat bil-gwida) inkluż:

Aktar informazzjoni


DiscoverEU: 15,000 żagħżugħ u żagħżugħa jistgħu jħejju għall-vjaġġi tagħhom madwar l-UE dan is-sajf

15,000 żagħżugħ u żagħżugħa ta' 18-il sena ġew magħżula minn aktar minn 100,000 applikazzjoni għal pass tal-ivvjaġġar.

F'din l-ewwel sensiela tal-inizjattiva DiscoverEU, imnedija mill-Kummissjoni Ewropea, applikaw iktar minn 100,000 żgħażagħ mill-Istati Membri kollha matul perjodu ta' ta' ġimagħtejn li għalaq fis-26 ta' Ġunju fin-12:00 p.m. Il-lista finali tar-rebbieħa ġiet ikkonfermata lbieraħ (is-27 ta' Ġunju) b'konformità mal-kriterji tal-għotja mħabbra.

Il-Kummissarju għall-Edukazzjoni, iż-Żgħażagħ, il-Kultura u l-Isport, Tibor Navracsics, qal: “Ninsab kuntent li llum 15,000 żagħżugħ u żagħżugħa dalwaqt se jirċievu l-aħbar sabiħa dwar il-parteċipazzjoni b'suċċess tagħhom għal pass tal-ivvjaġġar ta' DiscoverEU.

Jiena ċert li l-esperjenzi tagħhom dan is-sajf se jagħtuhom bidla pożittiva f'ħajjithom.

L-interess f'din l-inizjattiva minn fost iż-żagħżagħ madwar l-Ewropa kien enormi, u nispera li ħafna iktar minnhom se jagħmlu użu minn din l-opportunità tal-ivvjaġġar iktar tard din is-sena u lil hinn.”

Issa se jsir kuntatt mal-15,000 rebbieħ sabiex ikunu jistgħu jippjanaw il-vjaġġi tagħhom.

Huma se jivvjaġġaw, waħidhom jew fi gruppi ta' ħames persuni massimu, għal perjodu sa 30 jum, u se jżuru sa erba' destinazzjonijiet Ewropej 'l barra minn pajjiżhom.

Il-vjaġġi kollha se jibdew bejn id-9 ta' Lulju u t-30 ta' Settembru 2018.

Bħala regola ġenerali ż-żgħażagħ se jivvjaġġaw bil-ferrovija, u jintużaw modi alternattivi ta' trasport f'każijiet eċċezzjonali.

Iż-żgħażagħ se jirċievu l-biljetti tal-ivvjaġġar tagħhom skont il-kwota stabbilita għal kull Stat Membru tal-UE.

L-allokazzjoni tal-biljetti tal-ivvjaġġar hija bbażata fuq is-sehem tal-popolazzjoni tal-Istati Membri meta mqabbel mal-popolazzjoni ġenerali tal-Unjoni Ewropea.

Għal din is-sensiela, il-kwota tal-passes tal-ivvjaġġar għal kull Stat Membru ntlaħqet fil-pajjiżi kollha.

Minħabba l-fatt li l-2018 hija s-Sena Ewropea tal-Wirt Kulturali, dawk li se jkunu qed jivvjaġġaw se jkollhom l-opportunità jipparteċipaw fl-avvenimenti li qed jiġu organizzati fil-qafas ta' dik is-Sena matul is-sajf.

Qabel ma jibdew il-vjaġġi tagħhom, huma se jirċievu links għal informazzjoni utli dwar kif iħejju l-vjaġġi tagħhom u kif jagħmlu l-aħjar użu minnhom.

Dan se jinkludi pereżempju pariri dwar l-itinerarji, dwar l-użu intelliġenti tal-baġit disponibbli għall-vjaġġi tagħhom u dwar id-drittijiet tal-passiġġieri.

Kuntest

B'baġit ta' EUR 12-il miljun fl-2018, din is-sena DiscoverEU hija mistennija tagħti l-opportunità lil madwar 25,000 żagħżugħ u żagħżugħa biex jivvjaġġaw madwar l-Ewropa.

It-tieni sensiela ta' applikazzjonijiet b'madwar 10,000 biljett se ssir fil-ħarifa tal-2018.

Il-Kummissjoni Ewropea biħsiebha tiżviluppa l-inizjattiva u għalhekk inkludietha fil-proposta tagħha għall-Programm Erasmus li jmiss.

Jekk il-Parlament Ewropew u l-Kunsill jaqblu mal-proposta, matul il-perjodu finanzjarju l-ġdid huwa mistenni li se jkunu jistgħu jivvjaġġaw 1.5 miljun żagħżugħ u żagħżugħa ieħor/oħra ta' 18-il sena, appoġġati minn baġit ta' EUR 700 miljun.

DiscoverEU hija inizjattiva tal-UE bbażata fuq proposta tal-Parlament Ewropew, li assigurat il-finanzjament tagħha għall-2018 permezz ta' Azzjoni Preparatorja.

L-inizjattiva tiffoka fuq żgħażagħ li se jagħlqu t-18-il sena, għaliex din l-età timmarka pass importanti lejn il-ħajja adulta.

Il-Kummissjoni Ewropea tixtieq tisma' mingħand il-vjaġġaturi żgħażagħ u se tinkuraġġihom jaqsmu l-esperjenzi tagħhom.

Il-parteċipanti se jiġu mistiedna jirrapportaw dwar l-esperjenzi tal-ivvjaġġar tagħhom, pereżempju permezz tal-midja soċjali, jew billi jagħtu preżentazzjoni fl-iskola jew fil-komunità lokali tagħhom.

B'hekk se jsiru parti mill-komunità ta' DiscoverEU u jsiru ambaxxaturi tal-inizjattiva.

Għal aktar informazzjoni

Stqarrija għall-istampa: DiscoverEU — Tnedija tal-ewwel sensiela ta' applikazzjonijiet

Mistoqsijiet u Tweġibiet: DiscoverEU — Tnedija tal-ewwel sensiela ta' applikazzjonijiet

Portal Ewropew taż-Żgħażagħ - DiscoverEU


Insaħħu l-Korp Ewropew ta' Solidarjetà Dikjarazzjoni Konġunta mill-Kummissarji Navracsics, Oettinger u Thyssen

Il-Parlament Ewropew u l-Kunsill laħqu ftehim politiku dwar il-proposta tal-Kummissjoni biex sal-2020 il-Korp Ewropew ta' Solidarjetà jingħata baġit u qafas ġuridiku speċifiċi għalih.

Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, il-Kummissarju għall-Baġit u r-Riżorsi Umani Günther H. Oettinger, u il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema Marianne Thyssen, laqgħu tajjeb il-ftehim bid-dikjarazzjoni li ġejja:

“Ninsabu kuntenti ħafna li l-Parlament Ewropew u l-Kunsill laħqu ftehim politiku dwar il-qafas ġuridiku għall-Korp Ewropew ta' Solidarjetà.

L-Unjoni Ewropea hija mibnija fuq is-solidarjetà; hija wieħed mill-valuri fundamentali tagħna li jgħaqqad liċ-ċittadini Ewropej.

Il-Korp ta' Solidarjetà huwa parti importanti mill-isforzi tagħna biex nagħtu s-setgħa liż-żgħażagħ u ngħinuhom isiru membri tas-soċjetà impenjati u li jimpurtahom, biex jagħtu sehemhom għall-bini ta' Ewropa reżiljenti u koeżiva għall-ġejjieni.

Mit-tnedija tal-Korp Ewropew ta' Solidarjetà f'Diċembru 2016, rajna kemm iż-żgħażagħ huma interessati jipparteċipaw f'attivitajiet ta' solidarjetà.

Sa issa, applikaw kważi 67,000 żagħżugħ u żagħżugħa, u eluf bdew il-volontarjat, it-taħriġ jew jaħdmu biex jappoġġaw persuni u komunitajiet fil-bżonn.

Il-Korp Ewropew ta' Solidarjetà diġà qed jagħmel id-differenza.

Fl-2017 u l-2018 fl-Italja ċentrali, pereżempju, għadd ta' voluntiera minn madwar l-Ewropa kollha kienu qed jipparteċipaw fi proġetti biex jgħinu fir-restawr tal-wirt kulturali f'reġjuni milquta minn terremoti devastanti fl-2016.

Issa li sal-2020 il-Korp se jkollu l-qafas ġuridiku u l-baġit għalih ta' EUR375.6 miljun, nistgħu nżommu l-wegħda tagħna li jkollna 100,000 żagħżugħ u żagħżugħa f'kollokamenti sa tmiem l-2020.

Barra minn hekk, il-ftehim tal-lum se jippermettilna nżidu l-opportunitajiet disponibbli u nipprovdu iktar għajnuna mal-Ewropa kollha.

Se jwitti wkoll it-triq għat-350,000 kollokament li nixtiequ noffru permezz tal-proposta għall-baġit fit-tul li jmiss tal-UE.

Nixtiequ nirringrazzjaw lill-Presidenza Maltija, dik Estonjana u dik Bulgara kif ukoll lill-Kumitati tal-Parlament Ewropew għall-Kultura u l-Edukazzjoni u għall-Impjiegi u l-Affarijiet Soċjali, għax-xogħol iebes u l-impenn tagħhom.

Nixtiequ nirringrazzjaw ukoll lir-relaturi, is-Sinjura Helga Trüpel u s-Sur Brando Benifei.

Nittamaw li l-Parlament u l-Kunsill jadottaw it-test finali li jirrifletti dan il-ftehim malajr, sabiex inkunu nistgħu nieħdu l-pass li jmiss biex il-Korp Ewropew ta' Solidarjetà nagħmluh aktar ta' suċċess u rilevanti fil-prattika.”

Il-passi li jmiss

Ladarba l-Parlament Ewropew jivvota dwar il-ftehim u l-Kunsill jadotta t-test formalment, il-Kummissjoni tista' tibda tagħti l-proġetti b'rabta mal-Korp Ewropew ta' Solidarjetà.

Jistgħu jittieħdu passi ta' tħejjija minn qabel, u l-ewwel sejħa għall-finanzjament hija mistennija din is-sena.

Il-kuntest

Fit-30 ta' Mejju 2017, wara konsultazzjonijiet immirati mal-partijiet interessati, il-Kummissjoni ressqet proposta biex il-Korp Ewropew ta' Solidarjetà jingħata bażi ġuridika unika, b'mekkaniżmu ta' finanzjament speċifiku għalih, u b'sett usa' ta' attivitajiet ta' solidarjetà.

Dan se jgħin biex jiżdiedu aktar il-koerenza, l-impatt u l-kosteffettività tiegħu.

Fil-11 ta' Ġunju 2018, il-Kummissjoni se tressaq il-proposta tagħha għall-Korp Ewropew ta' Solidarjetà lil hinn mill-2020, billi talloka EUR1.26 biljun li jippermettu lil madwar 350,000 żagħżugħ u żagħżugħa jagħmlu kollokament ta' solidarjetà.

Għal iktar informazzjoni

Stqarrija għall-istampa: Il-Korp Ewropew ta' Solidarjetà - bażi ġuridika u baġit apposta (Mejju 2017)

Mistoqsijiet u Tweġibiet: Il-Korp Ewropew ta' Solidarjetà - bażi ġuridika u baġit apposta (Mejju 2017)

Skeda informattiva: Il-Korp Ewropew ta' Solidarjetà fl-Azzjoni

Stqarrija għall-istampa: Baġit tal-UE: Il-Kummissjoni tipproponi EUR1.26 biljun biex issaħħaħ il-Korp Ewropew ta' Solidarjetà


Tassazzjoni Ġusta: Il-Kummissjoni tipproponi miżuri tekniċi finali biex tinħoloq sistema tal-VAT tal-UE reżistenti għall-frodi

Illum il-Kummissjoni pproponiet aġġornamenti tekniċi għar-regoli tal-UE dwar it-taxxa fuq il-valur miżjud (VAT), li jissupplimentaw ir-riforma tagħna proposta reċentement biex is-sistema ssir aktar reżistenti għall-frodi.

Il-pakkett ta' miżuri tal-lum jibdel sostanzjalment ir-regoli eżistenti dwar il-VAT, u għandu jħaffef il-ħajja għall-kumpaniji madwar l-UE billi jġib fi tmiemhom 25 sena ta' reġim “tranżitorju” tal-VAT fis-Suq Uniku.

F'Ottubru li għadda, il-Kummissjoni pproponiet il-prinċipji ewlenin għall-ħolqien ta' żona unika tal-VAT tal-UE bil-għan li twaqqaf għalkollox madwar EUR 50 biljun fi frodi li bħalissa qed jaffettwaw il-baġits nazzjonali fl-Istati Membri tal-UE.

B'dawn il-miżuri tekniċi, il-Kummissjoni tittama li l-Istati Membri jagħtu bidu għal diskussjonijiet dwar il-prinċipji jew il-“pilastri” aktar ġenerali għal sistema tal-VAT tal-UE li tkun definittiva, reżiljenti u iktar sempliċi biex isir il-kummerċ tal-merkanzija fi ħdan l-UE.

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-proposti li qed nippreżentaw illum jirrappreżentaw l-elementi finali għal din ir-riforma fis-sistema tal-VAT tal-UE.

Dawn se jwittu t-triq għal regoli aktar sempliċi, inqas burokrazija u sistema iktar faċli biex tintuża, bis-saħħa ta' one stop shop online għan-negozjanti.

Wasal iż-żmien biex l-Istati Membri tagħna jafdaw lil xulxin f'dak li jirrigwarda l-ġbir tal-VAT fuq tranżazzjonijiet intra-UE.

L-istima tagħna hija li r-riforma proposta tista' tnaqqas it-telfa kull sena ta' EUR 50 biljun fi frodi tal-VAT transfruntiera bi 80 %.

Nittama li l-Istati Membri issa jaħtfu din l-opportunità biex idaħħlu fis-seħħ sistema tal-VAT ta' kwalità għall-UE.”

L-elementi ewlenin tal-proposta

It-tqegħid tal-pilastri għal sistema tal-VAT definittiva biex din tibda topera jagħti lok għal bidliet importanti fid-Direttiva tal-VAT.

Mill-408 artikoli legali fid-Direttiva tal-VAT, 200 minnhom iridu jiġu adattati sabiex iwasslu l-benefiċċji li ġejjin għan-negozji u l-baġits nazzjonali:

Simplifikazzjoni ta' kif jiġu intaxxati l-prodotti

Fis-sistema attwali tal-VAT, il-kummerċ ta' prodotti bejn in-negozji huwa maqsum f'żewġ tranżazzjonijiet: bejgħ b'eżenzjoni mill-VAT fl-Istat Membru ta' oriġini u intaxxar tal-akkwist fl-Istat Membru ta' destinazzjoni.

Il-proposta tal-lum ittemm din il-qasma artifiċjali ta' tranżazzjoni kummerċjali waħda.

Ladarba jkun hemm qbil dwarhom, l-emendi inklużi fir-regoli tal-VAT se jiddefinixxu l-kummerċ transfruntier tal-merkanzija bħala “provvista taxxabbli waħda”, u dan se jiżgura li l-merkanzija tiġi intaxxata fl-Istat Membru fejn jieqaf it-trasport tal-merkanzija – kif għandu jkun.

B'hekk il-frodi tal-VAT għandha titnaqqas ferm.

Portal online wieħed (“One Stop Shop”) għan-negozjanti

Sabiex il-bidla fir-regoli tal-VAT tkun kemm jista' jkun mingħajr intoppi għan-negozji, l-emendi tal-lum se jintroduċu d-dispożizzjonijiet meħtieġa sabiex jiġi stabbilit portal online jew “One Stop Shop” għan-negozjanti tal-UE li joperaw ma' negozji oħra (B2B) biex jieħdu ħsieb il-VAT tagħhom, kif imħabbar fil-proposti ta' riforma tal-Kummissjoni ta' Ottubru 2017.

Din is-sistema se tkun disponibbli wkoll għal kumpaniji barra l-UE li jixtiequ jbigħu lil negozji oħra fi ħdan l-Unjoni u li, kieku ma jkunx hekk, ikollhom jirreġistraw għall-VAT f'kull Stat Membru.

Ladarba jkunu daħlu fis-seħħ, dawn in-negozji jkollhom sempliċement jaħtru intermedjarju wieħed fl-UE biex joħdilhom ħsieb il-VAT.

Inqas burokrazija:

Il-bidliet jagħtu bidu ġdid lin-natura awtoregolamentattiva tal-VAT u se jnaqqsu l-ammont ta' passi amministrattivi għan-negozji meta dawn ibigħu lil kumpaniji oħrajn fi Stati Membri oħra.

L-obbligi ta' rappurtar speċifiku marbuta mar-reġim tranżitorju tal-VAT mhux se jkun hemm iktar bżonnhom għall-kummerċ tal-merkanzija.

Il-ħruġ ta' rċevuti ulterjuri b'rabta mal-kummerċ fl-UE se jkun immexxi mir-regoli tal-Istati Membru tal-bejjiegħ, u dan għandu jkun ta' piż eħfef għalih.

Il-bejjiegħ huwa normalment responsabbli għall-ġbir tal-VAT

It-tħabbira tal-lum tikkjarifika li huwa l-bejjiegħ li għandu jitlob il-ħlas tal-VAT dovut fuq il-bejgħ tal-merkanzija lill-klijent tiegħu f'pajjiż ieħor tal-UE, bir-rata li tapplika fl-Istat Membru ta' destinazzjoni.

Huwa biss meta l-klijent ikun Persuna Taxxabbli Ċertifikata (jiġifieri, persuna affidabbli li tħallas it-taxxa, rikonoxxuta bħala tali mill-amministrazzjoni tat-taxxa) li x-xerrej tal-merkanzija jkun suġġett għall-VAT.

Kuntest

Is-sistema komuni tat-Taxxa fuq il-Valur Miżjud (VAT) għandha rwol importanti fis-Suq Uniku tal-Ewropa.

Issostitwiet it-taxxi fuq il-qligħ li kienu jfixklu l-kompetizzjoni u jostakolaw il-moviment ħieles tal-prodotti, u sussegwentement ġiet emendata biex tippermetti t-tneħħija ta' kontrolli u formalitajiet fuq prodotti li jiġu ttrasportati bejn l-Istati Membri.

Din is-sistema hija sors ta' dħul ewlieni u li qed jikber għall-Istati Membri tal-UE, u ġabret aktar minn EUR 1 triljun fl-2015, li jikkorrispondi għal 7 % tal-PDG tal-UE.

Waħda mir-riżorsi proprji tal-UE hija wkoll ibbażata fuq il-VAT.

Bħala taxxa fuq il-konsum, hija waħda mill-aktar forom ta' tassazzjoni li tiffavorixxi t-tkabbir.

Il-Kummissjoni għamlet pressjoni b'mod konsistenti għal riforma fis-sistema tal-VAT.

Il-Pjan ta' Azzjoni tal-Kummissjoni dwar il-VAT fl-2016 ħabbar l-intenzjoni tagħha li tipproponi sistema definittiva tal-VAT fl-UE.

Minn dak iż-żmien, sar progress dwar regoli ġodda dwar il-VAT fuq il-bejgħ online, u l-Kummissjoni diġà ressqet il-proposti tagħha dwar il-prinċipji ewlenin fir-rigward ta' żona tal-VAT definittiva tal-UE għall-futur u fir-rigward ta' riforma maġġuri fil-mod kif ir-rati tal-VAT jiġu stabbiliti fl-Istati Membri tal-UE.

Il-proposta tal-lum issegwi lil dawn il-passi preċedenti.

Smajna lill-Parlament Ewropew u lill-Kunsill, u t-tnejn li huma ssuġġerew li kull sistema futura tal-VAT għandha tiġi bbażata fuq il-prinċipju ta' tassazzjoni fid-destinazzjoni, jiġifieri fejn il-prodotti jew is-servizzi jiġu kkunsmati.

Għal aktar informazzjoni

Proposta għal miżuri tekniċi finali biex tinħoloq sistema tal-VAT tal-UE reżistenti għall-frodi

Stqarrija għall-istampa dwar il-Pjan ta' Azzjoni dwar il-VAT

Stqarrija għall-istampa dwar il-pilastri ta' żona unika ġdida u definittiva tal-VAT fl-UE

Komunikazzjoni dwar il-pilastri ta' żona unika ġdida u definittiva tal-VAT fl-UE


Ix-xorb alkoħoliku: Il-Kummissjoni tressaq emendi għar-regoli dwar id-dazji tas-sisa fuq l-alkoħol

Illum il-Kummissjoni pproponiet li tagħti xejra ġdida lir-regoli dwar id-dazju tas-sisa fuq l-alkoħol fl-UE, u b'hekk twitti t-triq għal ambjent tan-negozju aħjar u kostijiet imnaqqsa għan-negozji żgħar li jipproduċu l-alkoħol kif ukoll protezzjoni aħjar għas-saħħa tal-konsumatur.

L-aħbar tal-lum tfisser li l-intrapriżi ż-żgħar u artiġjanali li jipproduċu l-alkoħol (inkluż, għall-ewwel darba, il-produtturi indipendenti tas-sidru fuq skala żgħira) se jkollhom aċċess għal sistema ġdida ta' ċertifikazzjoni għall-UE kollha li tikkonferma l-aċċess tagħhom għal rati aktar baxxi ta' dazju madwar l-Unjoni.

Is-saħħa tal-konsumaturi wkoll se tibbenefika mill-miżuri kontra l-użu illegali ta' alkoħol denaturat bla dazju li jintuża fil-produzzjoni tax-xorb falz.

Se jkun hemm ukoll żieda fil-limitu għall-birra inqas qawwija li għaliha jistgħu japplikaw rati mnaqqsa ta' dazju.

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: "Ir-regoli komuni tal-UE dwar l-istrutturi tad-dazji tas-sisa fuq l-alkoħol u x-xorb alkoħoliku għandhom aktar minn 25 sena u jeħtieġu aġġornament mingħajr telf ta' żmien biex jibqgħu kurrenti għall-isfidi u l-opportunitajiet li jġibu magħhom it-teknoloġija l-ġdida u l-iżviluppi tal-kummerċ, filwaqt li jħarsu s-saħħa pubblika.

Inħeġġeġ lill-Istati Membri biex din ir-reviżjoni jagħmluha mingħajr dewmien u b'mod deċiżiv.”

B'mod konkret, il-proposta tal-lum sejra:

Tistabbilixxi sistema ta' ċertifikazzjoni uniformi, rikonoxxibbli fil-pajjiżi kollha tal-UE, li tikkonferma l-istatus ta' produtturi indipendenti fuq skala żgħira madwar l-Unjoni.

Dan se jnaqqas il-kostijiet amministrattivi u ta' konformità għall-produtturi fuq skala żgħira li għandhom jibbenefikaw minn rati mnaqqsa tad-dazju tas-sisa jekk jintlaħqu ċerti kondizzjonijiet.

Tiżgura klassifikazzjoni preċiża u konsistenti tas-sidru madwar l-UE, li n-nuqqas attwali tiegħu bħalissa huwa ostaklu kbir għall-produtturi tas-sidru fuq skala żgħira, li m'għandhomx aċċess għar-rati mnaqqsa li jgawdu minnhom il-produtturi tal-birra u tal-ispirti fuq skala żgħira.

Tiċċara u tikkoreġi l-proċessi u l-kundizzjonijiet tal-manifattura għall-alkoħol denaturat fl-UE.

Dan it-tip ta' alkoħol jintuża fil-manifattura ta' prodotti bħalma huma l-prodotti tat-tindif, il-likwidu tal-windskrins, il-fwieħa u l-likwidu tat-tberrid tal-magni, u huwa eżentat mid-dazju tas-sisa.

Din l-eżenzjoni tista' tiġi sfruttata minn produtturi bla skrupli li jużaw l-alkoħol denaturat biex jipproduċu u jbigħu xarbiet foloz potenzjalment perikolużi mingħajr ma jħallsu t-taxxa u, agħar minn hekk, jipperikolaw is-saħħa tal-konsumaturi.

Il-proposta tal-lum se tistabbilixxi sistema moderna għar-rappurtar tal-użu ħażin ta' ċerti formulazzjonijiet ta' alkoħol biex ma jkunux jistgħu jibqgħu jintużaw bħala denaturanti.

Sistemi tal-IT aġġornati: ir-regoli l-ġodda se jissostitwixxu l-proċeduri skaduti abbażi tal-karta, li jintużaw biex jiġi ntraċċat iċ-ċaqliq ta' ċertu alkoħol denaturat u li se jirriżultaw fl-użu mandatorju tas-Sistema Kompjuterizzata tal-Movimenti u tal-Kontrolli Intrakomunitarji ta' Prodotti Soġġetti għas-Sisa (EMCS) B'hekk isir eħfef li jiġu segwiti l-movimenti ta' dawn il-prodotti b'riskju għoli fil-ħin reali, biex jitnaqqas l-użu frodulenti ta' din l-eżenzjoni u jiġu mħarsa l-konsumaturi.

Żieda fil-limitu tal-kontenut tal-alkoħol minn 2.8% għal 3.5% għall-birra inqas qawwija, li tista' tibbenefika minn rati mnaqqsa biex ikun hemm inċentiv għall-birreriji biex ikunu innovattivi u joħolqu prodotti ġodda.

Dan għandu jinkoraġixxi lill-konsumaturi biex jagħżlu xarbiet alkoħoliċi inqas qawwija, u b'hekk jitnaqqas l-alkoħol li jikkunsmaw.

Il-proposti tal-lum jinkludu wkoll miżuri marbuta mar-regoli ġenerali tad-dazji tas-sisa biex jitnaqqsu l-ostakli għall-SMEs Jippermettulhom jużaw sistemi moderni tal-IT meta jixtiequ jagħmlu dan, filwaqt li jneħħulhom l-obbligu attwali biex jimpjegaw rappreżentanti tat-taxxa.

L-Istati Membri bħalissa jistgħu jinsistu li l-bejjiegħa mill-bogħod tal-merkanzija soġġetta għas-sisa jimpjegaw rappreżentanti tat-taxxa, u minħabba f'hekk il-kummerċ leġittimu jista' jkun finanzjament mhux vijabbli.

Sfond

Id-dazji tas-sisa huma taxxi indiretti fuq il-bejgħ jew l-użu ta' prodotti speċifiċi, bħalma huma l-alkoħol, u s-soltu jiġu applikati bħala ammont għal kwantità tal-prodott eż. għal kull 1,000 litru.

Id-dħul kollu mid-dazji tas-sisa jmur għall-baġits nazzjonali u jammontaw għal madwar 5-18% tad-dħul mit-taxxa jew 2 sa 5% tal-PDG tal-Istati Membri.

L-Istati Membri tal-UE huma ħielsa biex jistabbilixxu r-rati nazzjonali kif jidhrilhom, bil-kundizzjoni li jirrispettaw il-livelli minimi ta' limitu stabbiliti għall-UE kollha kemm hi.

Ir-regoli eżistenti tal-UE dwar l-armonizzazzjoni tal-istrutturi tad-dazji tas-sisa fuq l-alkoħol u fuq ix-xorb alkoħoliku ġew stabbiliti fl-1992 (id-Direttiva 92/83/KEE).

Dawn identifikaw definizzjonijiet komuni għall-prodotti alkoħoliċi li huma soġġetti għad-dazju u li jiżguraw li l-Istati Membri kollha jittrattaw l-istess prodotti bl-istess mod.

Jispeċifikaw ukoll il-metodu biex jiġi kkalkulat id-dazju fuq il-prodotti alkoħoliċi kif ukoll il-kriterji biex il-prodotti jibbenefikaw minn rati mnaqqsa jew eżenzjonijiet.

Leġiżlazzjoni oħra f'dan il-qasam, u li llum ġiet proposta għar-riformulazzjoni (id-Direttiva 2008/118/KE) tistipula d-dispożizzjonijiet komuni li japplikaw għall-prodotti kollha soġġetti għad-dazji tas-sisa (l-alkoħol, it-tabakk u l-enerġija).

Ir-reviżjoni taż-żewġ Direttivi hija parti mill-programm REFIT tal-Kummissjoni.

Il-Kunsill talab ukoll lill-Kummissjoni biex tagħmel l-istudji u l-konsultazzjonijiet meħtieġa ħalli tressaq proposta għar-reviżjoni taż-żewġ Direttivi.

Bħala parti minn din il-ħidma, fl-2017 ġew varati konsultazzjonijiet pubbliċi miftuħa.

Ir-rispondenti ħadu nota tal-valur miżjud li jġib miegħu l-iċċarar tar-regoli attwali, u laqgħu it-tnaqqis fil-piżijiet amministrattivi u ta' konformità.

Il-proposti leġiżlattivi issa se jkunu ppreżentati lill-Parlament Ewropew u lill-Kumitat Ekonomiku u Soċjali Ewropew għall-konsultazzjoni u mgħoddija lill-Kunsill għall-adozzjoni.

Għal aktar informazzjoni

Sit tad-DG TAXUD dwar id-dazji tas-sisa fuq l-alkoħol


Unjoni Finanzjarja: Il-Kummissjoni tniedi proposta ta' tnaqqis tar-riskju biex tippermetti titoli koperti minn bonds tal-gvern

Illum, il-Kummissjoni pproponiet regoli ġodda li se jippermettu soluzzjonijiet immexxija mis-suq li jappoġġaw integrazzjoni u diversifikazzjoni ulterjuri fis-settur finanzjarju tal-Ewropa, li jwassal għal Unjoni Ekonomika u Monetarja iktar b'saħħitha u reżiljenti.

Il-proposta tal-lum se tneħħi ostakli regolatorji żejda għall-iżvilupp immexxi mis-suq ta' titoli koperti minn bonds tal-gvern (SBBS).

Dawn it-titoli jinħarġu minn istituzzjonijiet privati bħala pretensjonijiet fuq portafoll ta' bond tal-gvern taż-żona tal-euro.

L-SBBS ma jkunux jinvolvu mutwalizzazzjoni tar-riskji u t-telf fost l-Istati Membri taż-żona tal-euro.

Ir-riskju u t-telf possibbli jinqasam biss bejn investituri privati.

L-investiment f'dan it-tip ta' strumenti ġodda jgħin lill-investituri bħall-fondi ta' investiment, il-kumpaniji tal-assigurazzjoni, jew il-banek jiddiversifikaw il-portafolli sovrani tagħhom, li jwassal għal swieq finanzjarji iktar integrati.

Dan jikkontribwixxi wkoll għat-tidgħif tar-rabta bejn il-banek u pajjiżhom, li — minkejja progress reċenti — għadu qawwi f'ċerti każijiet.

L-SBBS ma jolqtux negattivament is-swieq tal-bonds nazzjonali eżistenti.

Il-Viċi President Valdis Dombrovkis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: "L-iżvilupp tal-SBBS immexxi mis-suq se jgħin lill-investituri jiddiversifikaw l-esponimenti sovrani tagħhom u l-promozzjoni tal-integrazzjoni finanzjarja.

Din hija proposta prammatika li se tqawwi l-assorbiment tar-riskju privat pemezz ta' swieq finanzjarji integrati u tnaqqas ir-riskju fis-settur bankarju, mingħajr il-ħtieġa ta' mutwalizzazzjoni tar-riskji."

Bil-proposta tal-lum, il-Kummissjoni qed twettaq dak li ħabbret fid-dokument ta' riflessjoni tal-UEM ta' Mejju 2017 - parti importanti ta' xogħolha biex titlesta l-Unjoni Bankarja.

Il-Kummissjoni titlob lill-Kunsill u lill-Parlament Ewropew biex jaħdmu mill-qrib flimkien biex ikunu żgurati adozzjoni u implimentazzjoni malajr.

Il-proposta se tkun ta' benefiċċju wkoll għall-iżvilupp tal-Unjoni tas-Swieq Kapitali billi tikkontribwixxi għal swieq finanzjarji iktar integrati u diversifikati fid-dejn sovran.

Kif jaħdmu l-SBBS

L-SBBS huma ġabra diversifikata ta' bonds tal-gvern miż-żona tal-euro li jinkludu bonds tal-gvern mill-Istati Membri kollha taż-żona tal-euro skont il-piż ekonomiku tagħhom.

Meta jixtru SBBS koperti minn dik il-ġabra, l-investituri jistgħu jagħżlu t-titoli bl-ogħla jew bl-inqas riskju, skont kemm ikunu lesti jirriskjaw.

It-titoli bl-ogħla riskju jkunu l-ewwel li jġarrbu t-telf fuq il-ġabra sottostanti jekk ikun hemm, imma mill-banda l-oħra jagħtu lill-investituri redditu ogħla.

Minħabba f'hekk it-titoli privileġġati, illi kieku jġarrbu t-telf biss wara li t-titoli bl-ogħla riskju jkunu ġew eżawriti, ikunu b'riskju baxx.

Il-proposta telimina ostakli regolatorji eżistenti billi tagħti lill-SBBS l-istess trattament regolatorju ta' bonds tal-gvern nazzjonali taż-żona tal-euro ddenominati f'euro (f'termini, pereżempju, ta' rekwiżiti ta' kapital).

Il-banek u operaturi finanzjarji oħrajn li investew f'titoli tal-SBBS jiksbu diversifikazzjoni ikbar u inqas riskju għall-portafolji tal-bonds tal-gvern tagħhom, b'impatt pożittiv fuq l-istabbiltà tas-sistema finanzjarja kollha kemm hi.

Madankollu, l-SBBS ma jkunu jinvolvu l-ebda mutwalizzazzjoni tar-riskji u t-telf fost l-Istati Membri taż-żona tal-euro.

L-SBBS jinġabru minn entitajiet privati maħluqa unikament biex joħorġu u jiġġestixxu dawn l-istrumenti.

Il-proposta tal-lum tistabbilixxi kriterji ta' eliġibbiltà preċiżi għall-SBBS biex jibbenefikaw mit-trattament regolatorju previst.

Din l-istandardizzazzjoni se ssaħħaħ il-likwidità tal-SBBS u tagħmilhom attraenti għal għadd kbir ta' investituri.

Il-proposta temenda wkoll għadd ta' atti leġiżlattivi li jiffissaw it-trattament regolatorju tal-SBBS miżmum mill-banek u operaturi finanzjarji oħrajn.

Sfond

Task force interistituzzjonali ta' livell għoli taħt il-patroċinju tal-Bord Ewropew dwar ir-Riskju Sistemiku studjat il-merti u l-fattibbiltà tal-SBBS.

Hija ppubblikat rapport komprensiv f'Jannar.

Dik l-analiżi u l-valutazzjoni tal-impatt li takkumpanja din il-proposta turi li l-SBBS setgħu jnaqqsu r-riskji għall-istabbiltà finanzjarja.

Dan jista' jinkiseb billi tiġi ffaċilitata d-diversifikazzjoni tal-portafolji sovrani tal-banek u ta' istituzzjonijiet oħrajn.

L-Ittra ta' Intenzjoni tal-President Juncker fl-Istat tal-Unjoni ta' Settembru 2017 u l-Komunikazzjoni dwar l-Unjoni Bankarja ta' Ottubru 2017 ħabbru li l-Kummissjoni kienet se tipproponi qafas ta' abilitazzjoni għall-SBBS fir-rebbiegħa 2018.

Il-qafas ippreżentat illum għalhekk itejjeb l-istabbiltà taż-żona tal-euro billi jiffaċilita żvilupp immexxi mis-settur privat ta' suq għal SBBS.

Il-kunċett tal-SBBS kien inizjalment propost minn grupp ta' akkademiċi f'pubblikazzjoni dwar il-politika ekonomika (ara"ESBies: Safety in the Tranches" u r-referenzi li fih).

Għal aktar tagħrif

MEMO

Skeda informattiva

Iktar informazzjoni dwar il-proposta tal-lum


Finanzjament Sostenibbli: Nagħmlu s-settur finanzjarju protagonist f'saħħtu fil-ġlieda kontra l-bidla fil-klima

Il-Kummissjoni llum qed twettaq l-ewwel azzjonijiet konkreti li jippermettu lis-settur finanzjarju tal-UE biex iwittu t-triq lejn ekonomija aktar ekoloġika u nadifa.

Il-proposti tal-lum jikkonfermaw l-impenn tal-Ewropa biex tkun il-mexxej globali fil-ġlieda kontra t-tibdil fil-klima u l-implimentazzjoni tal-Ftehim ta' Pariġi.

L-involviment tas-settur finanzjarju se jagħti spinta lill-isforzi biex titnaqqas l-impronta ambjentali tagħna filwaqt li tissaħħaħ is-sostenibbiltà u l-kompetittività tal-ekonomija tal-UE.

Wara l-Pjan ta' Azzjoni ta' l-UE dwar il-Finanzi Sostenibbli, l-ewwel wieħed tax-xorta tiegħu, il-proposti se jippermettu lis-settur finanzjarju li jitfa' s-saħħa kollha tiegħu fil-ġlieda kontra t-tibdil fil-klima.Hemm argumenti interessanti favur li s-settur finanzjarju ikollu rwol fis-servizz tal-pjaneta tagħna: l-ewwel nett, l-impatt tat-tibdil fil-klima diġà qed jhedded l-istabbiltà finanzjarja u jwassal għal telf ekonomiku kbir minħabba l-għargħar, l-erożjoni tal-art jew in-nixfa.

Is-sena li għaddiet, l-ammont ta' telf marbut mal-katastrofi kopert mill-assigurazzjoni laħaq l-ogħla livell li qatt kellu – EUR 110 biljuni.

It-tieni, jekk aħna nistembħu tard wisq għar-realtà tat-tisħin globali, ħafna mill-investimenti tal-lum jistgħu isiru suf.

Fl-istess ħin, għandna nagħmlu l-aħjar użu mill-opportunitajiet il-ġodda ta' negozju ta' attivitajiet ekonomiċi sostenibbli.

Is-settur finanzjarju tal-UE għandu l-potenzjal li jkattar il-finanzi sostenibbli u jsir mexxej globali f'dan il-qasam.

Dan għandu jkollu wkoll effett pożittiv fuq it-tkabbir ekonomiku u l-ħolqien tal-impjiegi.

Jappoġġja l-għanijiet tal-Unjoni tas-Swieq Kapitali (CMU) biex jiġu kkollegati l-finanzi mal-ħtiġijiet tal-ekonomija Ewropea u l-Aġenda tal-UE favur l-iżvilupp sostenibbli.

Il-Viċi President inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali Valdis Dombrovskis, qal: “Għandna nibdew inpoġġu flus fi proġetti li jkunu kompatibbli mal-objettivi tagħna ta' dekarbonizzazzjoni u l-ġlieda kontra t-tibdil fil-klima.

Dan huwa importanti għall-ambjent u l-ekonomija, iżda wkoll għall-istabbiltà finanzjarja.

Bejn l-2007 u l-2016, it-telf ekonomiku minn diżastri estremi tat-temp żdiedu bi 86 %.

Il-proposti ppreżentati llum juru li l-Unjoni Ewropea hija impenjata li tiżgura li l-investimenti tagħna jmorru fid-direzzjoni t-tajba.”

“Huma dwar l-isfruttament tal-enerġija vasta tas-swieq kapitali fil-ġlieda kontra t-tibdil fil-klima u l-promozzjoni ta' sostenibbiltà.

Il-Viċi President inkarigat mill-Impjiegi, it-Tkabbir, l-Investiment u l-Kompetittività Jyrki Katainen, qal: “Biex jintlaħqu l-miri tal-UE dwar il-klima tal-2030, għandna bżonn madwar EUR 180 biljun kull sena addizzjonali f'investimenti fl-effiċjenza fl-użu tal-enerġija u l-enerġija rinnovabbli.

Hija essenzjali l-mobilizzazzjoni tal-kapital privat biex jiffinanzja l-investiment sostenibbli.

Il-Fond Ewropew għall-Investimenti Strateġiċi (FEIS) diġà qiegħed jattira l-investimenti privati biex jintlaħqu dawn l-għanijiet.

Il-proposti tal-lum se jżidu t-trasparenza dwar il-finanzi sostenibbli u l-opportunitajiet ta' investiment li joffru, b'tali mod li l-investituri jkollhom informazzjoni affidabbli disponibbli biex tkun possibbli t-tranżizzjoni għal ekonomija b'livell baxx ta' karbonju, effiċjenti fir-riżorsi u ċirkolari. "

Se jiġu allokati iktar investimenti f'attivitajiet sostenibbli grazzi għal regoli ġodda li jiddefinixxu l-kriterji biex jiġi ddeterminat jekk l-attività ekonomika tkunx ambjentalment sostenibbli.

Din is-sistema ta' klassifikazzjoni armonizzata mifruxa madwar l-UE kollha - jew ‘tassonomija' - se tgħin b'mod partikolari, lill-investituri li ta' spiss ma jkollhomx biżżejjed informazzjoni dwar x'inhu tajjeb għall-ambjent u x'mhuwiex.

L-entitajiet finanzjarji kollha li jiġġestixxu l-investimenti f'isem il-klijenti jew il-benefiċjarji tagħhom issa jridu jiġu infurmati dwar kif l-attivitajiet tagħhom qed iħallu impatt fuq il-pjaneta jew l-ambjent lokali tagħhom.

B'dan il-mod, dawn ir-regoli se jagħtu aktar għażla lill-investituri li jixtiequ jinvestu fil-ġejjieni tal-pjaneta filwaqt li jkollhom dħul.

Karatteristiċi prinċipali tal-miżuri

Limiti baxxi tal-karbonju Ir-regoli proposti se joħlqu kategorija ġdida ta' limiti, li tinkludi l-limitu ta' karbonju baxx jew il-verżjoni “dekarbonizzata” tal-indiċijiet standard, u l-limiti pożittivi tal-impatt tal-karbonju.

Dan l-istandard ġdid tas-suq għandu jirrifletti l-impronta tal-karbonju tal-kumpaniji u jagħti lill-investituri aktar informazzjoni dwar l-impronta tal-karbonju tal-portafoll ta' investiment.

Filwaqt li l-limitu baxx tal-karbonju jkun ibbażat fuq limitu standard ta' ‘dekarbonizzazzjoni', l-impatt pożittiv tal-limitu tal-karbonju jippermetti li l-portafoll ta' investiment jkun allinjat aħjar mal-għan tal-Ftehim ta' Pariġi li jillimita t-tisħin globali għal inqas minn 2° C.

Aħjar li wieħed jagħti pariri lill-klijenti dwar is-sostenibbiltà: Il-Kummissjoni nediet konsultazzjoni sabiex tivvaluta kif l-aħjar li tinkludi kunsiderazzjonijiet ESG fil-pariri li d-ditti ta' investiment u d-distributuri tal-assigurazzjoni joffru lil klijenti individwali.

L-għan huwa li jiġi emendati l-Atti Delegati skont id-Direttiva dwar is-Swieq fl-Istrumenti Finanzjarji (MiFID II) u d-Direttiva dwar id-Distribuzzjoni tal-Assigurazzjoni.

Waqt li jivvalutaw jekk prodott ta' investiment jissodisfax il-ħtiġijiet tal-klijenti tagħhom, id-ditti għandhom jikkunsidraw ukoll is-sostenibbiltà tal-preferenzi ta' kull klijent, skont ir-regoli proposti.

Dan għandu jgħin firxa usa' ta' investituri biex ikollhom aċċess għal investimenti sostenibbli.

Kuntest

L-UE u l-gvernijiet madwar id-dinja impenjaw ruħhom għall-objettiv ta' ekonomija u soċjetà aktar sostenibbli meta adottaw il-Ftehim ta' Pariġi dwar it-tibdil fil-klima u l-Aġenda 2030 tan-NU għall-Iżvilupp Sostenibbli.

L-UE diġà qed tagħmel differenza bis-saħħa tal-Qafas tal-Enerġija u tal-Klima tal-UE għall-2030, l-Unjoni tal-Enerġija, il-Pjan ta' Azzjoni tal-Ekonomija Ċirkolari, u l-implimentazzjoni tal-UE tal-Aġenda 2030 għall-Iżvilupp Sostenibbli.

Dan il-ħsieb huwa fil-qalba tal-proġett tal-Unjoni tas-Swieq Kapitali.

Il-livelli ta' investiment fil-preżent mhumiex suffiċjenti biex jappoġġjaw sistema ekonomika ambjentalment sostenibbli li tiġġieled it-tibdil fil-klima u t-tnaqqis tar-riżorsi.

Hemm bżonn li aktar flussi ta' kapital privat ikunu orjentati lejn investimenti sostenibbli biex jingħalaq id-distakk ta' EUR 180 biljun ta' investimenti addizzjonali meħtieġa biex jintlaħqu l-miri tal-istrateġija UE 2030 tal-Ftehim ta' Pariġi.

L-ewwel pass tal-Kummissjoni kien il-Pjan ta' Azzjoni dwar it-Tkabbir Sostenibbli tat-8 ta' Marzu 2018.

Il-Pjan ta' Azzjoni ġie infurmat bir-rapport finali f'Jannar 2018 ta' Grupp ta' Esperti ta' Livell Għoli dwar il-finanzjament sostenibbli stabbilit mill-Kummissjoni fl-2016.

Il-Kummissjoni wettqet ukoll konsultazzjoni pubblika dwar id-dmirijiet tal-investituri istituzzjonali u tal-maniġers tal-assi fir-rigward tas-sostenibbiltà.

Fit-22 ta' Marzu 2018, il-Kummissjoni organizzat konferenza ta' livell għoli li ddiskutiet dwar kif l-aħjar tiġi stabbilita l-istrateġija tal-Kummissjoni dwar finanzi sostenibbli fil-prattika.

Il-Konferenza kkonfermat l-appoġġ u l-impenn tal-mexxejja tal-UE u l-atturi privati ewlenin li hemm bżonn għall-bidliet meħtieġa fis-sistema finanzjarja u l-ekonomija.

Għal aktar tagħrif

Stqarrija għall-istampa

MEMORANDUM

Skeda informattiva

Aktar tagħrif dwar it-tkabbir sostenibbli


Dikjarazzjoni mill-Viċi President Ansip u l-Kummissjarju Jourová qabel id-dħul fis-seħħ tar-Regolament Ġenerali dwar il-Protezzjoni tad-Data.

Minn għada, il-25 ta' Mejju, se japplikaw regoli ġodda tal-protezzjoni tad-data fl-UE kollha.

Andrus Ansip, il-Viċi President għas-Suq Uniku Diġitali, qal: “Minn għada, ir-regoli l-ġodda tal-protezzjoni tad-data se jsiru realtà.

Il-privatezza tal-Ewropej se tiġi protetta aħjar u l-kumpaniji se jgawdu minn sett uniku ta' regoli għall-UE kollha.

Jeħtieġ regoli b'saħħithom tal-protezzjoni tad-data sabiex is-Suq Uniku Diġitali jiffunzjona u biex l-ekonomija onlajn timxi ‘l quddiem.

Ir-regoli l-ġodda se jiżguraw li ċ-ċittadini jkunu jistgħu jafdaw fil-mod kif tintuża d-data tagħhom u li l-UE tkun tista' tagħmel l-aħjar użu mill-opportunitajiet tal-ekonomija tad-data.

Ir-regoli l-ġodda tagħna tal-protezzjoni tad-data ġew miftiehma għal raġuni: Żewġ terzi tal-Ewropej huma mħassba dwar il-mod ta' kif id-data tagħhom kienet qed tiġi trattata, filwaqt li jħossu li ma għandhom l-ebda kontroll fuq l-informazzjoni li jipprovdu onlajn.

Il-kumpaniji jeħtieġu ċarezza biex ikunu jistgħu jestendu l-operazzjonijiet tagħhom b'mod sikur madwar l-UE.

L-iskandli riċenti tad-data kkonfermaw li b'regoli ta' protezzjoni tad-data aktar stretti u aktar ċari, qed nagħmlu l-aħjar ħaġa fl-Ewropa.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet:

“Id-data personali hija d-deheb tas-Seklu 21.

U aħna nħallu d-data tagħna bażikament f'kull pass li nieħdu, speċjalment fid-dinja diġitali.

F'dak li jirrigwarda d-data personali, illum in-nies jinsabu esposti daqs li kieku qegħdin f'akkwarju.

Il-protezzjoni tad-data hija dritt fundamentali fl-UE.

Ir-regoli l-ġodda se jippermettu lill-Ewropej jakkwistaw mill-ġdid il-kontroll tad-data tagħhom.

Issa għandna l-għażla u nistgħu niddeċiedu x'jiġri u min għandu x'tip ta' data.

Inti tista' ssaqsi u l-kumpaniji għandhom jgħidulek.

Inti tista' tirkupra wkoll id-data tiegħek jekk titlaq jew tibdel is-servizz.

Il-kumpaniji se jibbenefikaw ukoll mir-regoli l-ġodda, għax se jkunu l-istess kullimkien u l-kumpaniji se jkollhom biss awtorità waħda li jinteraġixxu magħha.

Dan jagħmilha aktar faċli li wieħed jespandi attività ta' negozju għal Stat Membru ieħor.

Ir-regoli huma bbażati fuq approċċ bbażat fuq ir-riskju.

Il-kumpaniji li kienu qed jagħmlu l-flus mid-data tagħna għandhom aktar responsabbiltajiet.

Jinħtieġ li huma jagħtu wkoll xi ħaġa lura lill-konsumaturi; tal-anqas is-sigurtà tad-data tagħhom.

Il-kumpaniji li ma jipproċessawx id-data bħala l-attività ewlenija tan-negozju tagħhom għandhom anqas obbligi u prinċipalment għandhom jiżguraw li d-data li jipproċessaw tkun sikura u użata legalment.

Ir-regoli se jkunu partikolarment rigorużi.

Kulħadd, speċjalment dawk il-kumpaniji li jimmonetizzaw id-data personali tagħna, se jkollhom interess li jsegwu r-regoli.

Permezz tar-Regolament Ġenerali dwar il-Protezzjoni tad-Data, l-Ewropa tasserixxi s-sovranità diġitali tagħha u tlesti ruħha għall-era diġitali.

Lil hinn minn dan, ir-regoli l-ġodda qed jibdew jistabbilixxu standard globali għall-privatezza.

Huma se jgħinu biex nerġgħu niksbu l-fiduċja li neħtieġu biex nirnexxu f'ekonomija diġitali.”

Sfond

Fis-6 ta' April 2016, l-UE qablet dwar riforma kbira tal-qafas tagħha tal-protezzjoni tad-data, permezz tal-adozzjoni tal-pakkett ta' riforma tal-protezzjoni tad-data, inkluż ir-Regolament Ġenerali dwar il-Protezzjoni tad-Data (GDPR), li jissostitwixxi d-Direttiva li ilha fis-seħħ 20 sena.

Fil-25 ta' Mejju 2018, jibdew japplikaw ir-regoli ġodda ta' protezzjoni tad-data madwar l-UE kollha, sentejn wara l-adozzjoni u d-dħul fis-seħħ tagħha.

Fil-Jum Ewropew għall-Protezzjoni tad-Data ta' din is-sena, il-Kummissjoni ppubblikat gwida biex tiġi ffaċilitata l-applikazzjoni diretta u bla xkiel tar-regoli l-ġodda tal-protezzjoni tad-data madwar l-UE mill-25 ta' Mejju.

Il-Kummissjoni nediet ukoll għodda ġdida onlajn li hija ddedikata lill-SMEs (ara l-istqarrija għall-istampa).

Il-passi li jmiss:

Il-Kummissjoni se tkompli tappoġġa b'mod attiv lill-Istati Membri, lill-Awtoritajiet għall-Protezzjoni tad-Data u lin-negozji biex tiżgura li r-regoli jiġu applikati b'mod effettiv.

Il-Kummissjoni allokat EUR 1,7 miljun biex tikkofinanzja t-taħriġ tal-professjonisti tal-protezzjoni tad-data.

Maż-EUR 2 miljun oħra ġew allokati biex jappoġġaw lill-awtoritajiet nazzjonali għall-protezzjoni tad-data biex jilħqu lin-negozji, b'mod partikolari lill-SMEs, u lill-individwi.

Mill-lum, il-Kummissjoni se timmonitorja kif l-Istati Membri japplikaw ir-regoli l-ġodda u se tieħu azzjoni xierqa jekk ikun meħtieġ.

Sena wara li r-Regolament jibda jiġi applikat (2019), il-Kummissjoni se torganizza avveniment biex jittieħed kont tal-esperjenzi tal-partijiet ikkonċernati differenti fl-implimentazzjoni tar-Regolament.

Dan l-eżerċizzju mbagħad jintuża fir-rapport li l-Kummissjoni hija meħtieġa tipproduċi sa Mejju 2020 dwar l-evalwazzjoni u r-rieżami tar-Regolament.

Għal iktar informazzjoni

Tliet skedi informattivi dwar il-protezzjoni tad-data tal-UE għal-laqgħa tal-Mexxejja tal-UE: Benefiċċji għaċ-cittadini, Benefiċċji għan-negozji, X'se jinbidel wara l-25 ta' Mejju

MuT

Għodda onlajn - sit web tal-protezzjoni tad-data, inklużi skedi informattivi

Seba' passi għan-negozji

Infografika: Xi trid tagħmel il-kumpanija tiegħek

Barra minn dan, illum l-Aġenzija tal-UE għad-Drittijiet Fundamentali (FRA), il-Kunsill tal-Ewropa u l-Qorti Ewropea tad-Drittijiet tal-Bniedem qed jippubblikaw manwal għal sensibilizzazzjoni u biex jagħti għarfien dwar ir-regoli l-ġodda għall-protezzjoni tad-data fl-Istati Membri tal-UE u tal-Kunsill tal-Ewropa u kif qed jiġu applikati fil-prattika.


Antitrust: Il-Kummissjoni timponi obbligi vinkolanti fuq Gazprom sabiex tiffaċilità l-fluss ħieles tal-gass bi prezzijiet kompetittivi fis-swieq tal-gass tal-Ewropa Ċentrali u tal-Lvant

Il-Kummissjoni Ewropea adottat deċiżjoni li timponi sett ta' obbligi fuq Gazprom li jindirizzaw it-tħassib dwar il-kompetizzjoni tagħha u li jiffaċilitaw il-fluss ħieles tal-gass bi prezzijiet kompetittivi fis-swieq tal-gass tal-Ewropa Ċentrali u tal-Lvant, għall-benefiċċju tal-konsumaturi u n-negozji Ewropej.

Il-Kummissarju inkarigata mill-politika tal-kompetizzjoni, Margrethe Vestager, qalet: “Il-kumpaniji kollha li joperaw fl-Ewropa jridu jirrispettaw ir-regoli Ewropej dwar il-kompetizzjoni, irrispettivament mill-provenjenza tagħhom.

Id-deċiżjoni tal-lum tneħħi l-ostakli maħluqa minn Gazprom, li huma ta' xkiel għall-fluss ħieles tal-gass fl-Ewropa Ċentrali u tal-Lvant.

Iżda aktar minn hekk - id-deċiżjoni tagħna tipprovdi ġabra ta' regoli mfassla apposta għall-imġiba futura ta' Gazprom.

Hija tobbliga lil Gazprom biex jieħu passi pożittivi biex ikompli jintegra s-swieq tal-gass fir-reġjun u biex jgħin fit-twettiq ta' suq intern reali għall-enerġija fl-Ewropa.

U tagħti lill-konsumaturi rilevanti ta' Gazprom fl-Ewropa Ċentrali u tal-Lvant għodda effettiva sabiex jiġi żgurat li l-prezz li jħallsu huwa kompetittiv.

Bħal dejjem, dan il-każ ma jirrigwardax in-nazzjonalità tal-kumpanija - huwa dwar il-kisba tal-aħjar riżultat għall-konsumaturi u n-negozji Ewropej.

U l-każ ma jieqafx hawn bid-deċiżjoni tal-lum - anzi hija l-eżekuzzjoni tal-obbligi ta' Gazprom li tibda llum.“

Gazprom hija l-fornitur ewlieni tal-gass f'numru ta' pajjiżi fl-Ewropa Ċentrali u tal-Lvant.

F'April 2015, il-Kummissjoni bagħtet Dikjarazzjoni ta' Oġġezzjonijiet lil Gazprom.

Permezz tagħha l-Kummissjoni esprimiet il-fehma preliminari tagħha fejn qalet li l-kumpanija kisret ir-regoli tal-antitrust tal-UE minħabba strateġija globali ta' diviżjoni tas-swieq tal-gass mal-fruntieri nazzjonali fi tmien Stati Membri (il-Bulgarija, ir-Repubblika Ċeka, l-Estonja, il-Latvja, il-Litwanja, l-Ungerija, il-Polonja u s-Slovakkja).

Din l-istrateġija setgħet għenet lil Gazprom sabiex iżżomm prezzijiet ogħla għall-gass f'ħamsa minn dawn l-Istati Membri (il-Bulgarija, l-Estonja, il-Latvja, il-Litwanja u l-Polonja).

Illum id-deċiżjoni tal-Kummissjoni iġġib fi tmiemu l-aġir ta' Gazprom.

Barra minn hekk, hija timponi sett dettaljat ta' regoli fuq Gazprom li se jbiddlu b'mod sinifikanti l-mod li bih topera Gazprom fis-swieq tal-gass tal-Ewropa Ċentrali u tal-Lvant:

Flimkien, dawn l-obbligi jindirizzaw it-tħassib dwar il-kompetizzjoni tal-Kummissjoni u jissodisfaw l-għanijiet tagħha li jippermettu l-fluss ħieles tal-gass fl-Ewropa Ċentrali u tal-Lvant bi prezzijiet kompetittivi.

Għalhekk, il-Kummissjoni ddeċidiet li dawn l-obbligi (imsejjħa "impenji") jorbtu legalment lil Gazprom (skont l-Artikolu 9 tar- Regolament 1/2003) tal-UE dwar l-antitrust.

Jekk kumpanija tikser wieħed minn dawn l-obbligi, il-Kummissjoni tista' timponi multa sa massimu ta' 10% tal-fatturat dinji tal-kumpanija, mingħajr ma jkollha għalfejn turi li kien hemm ksur tar-regoli tal-antitrust tal-UE.

B'mod aktar ġenerali, il-kompetizzjoni effettiva fis-swieq tal-gass fl-Ewropa Ċentrali u tal-Lvant ma tiddependix biss mill-eżekuzzjoni tar-regoli ta' kompetizzjoni tal-UE iżda wkoll mill-investiment fid-diversifikazzjoni tal-provvista tal-gass, leġiżlazzjoni dwar l-enerġija nazzjonali u Ewropea mmirata tajjeb u l-implimentazzjoni xierqa tagħhom.

Din hija r-raġuni għalfejn hija prijorità ewlenija tal-Kummissjoni li tibni Unjoni tal-Enerġija Ewropea.

Dettalji dwar l-obbligi ta' Gazprom

Sabiex tindirizza t-tħassib dwar il-kompetizzjoni tal-Kummissjoni, Gazprom trid tosserva numru ta' obbligi li għandhom l-għan li jiżguraw il-fluss ħieles tal-gass bi prezzijiet kompetittivi fl-Ewropa Ċentrali u tal-Lvant.

Dawn l-obbligi fuq Gazprom se jibqgħu fis-seħħ għal tmien snin.

Huma jirriflettu t-tweġibiet mill-partijiet ikkonċernati f'test tas-suq, li tnieda f'Marzu 2017 mill-Kummissjoni abbażi ta' verżjoni preċedenti tal-proposta.

Dan it-test tas-suq irriżulta f'numru sinifikanti ta' tweġibiet minn firxa vasta ta' partijiet ikkonċernati, inkluż gvernijiet, awtoritajiet nazzjonali tal-kompetizzjoni, bejjiegħa bl-ingrossa tal-gass, assoċjazzjonijiet tal-industrija u akkademiċi, li għenu ħafna sabiex l-obbligi finali jkunu ċari u tiġi żgurata l-effettività tagħhom.

1) Gazprom trid tneħħi l-ostakli fuq il-fluss ħieles tal-gass fl-Ewropa Ċentrali u tal-Lvant

Il-Kummissjoni hija mħassba li Gazprom stabbilixxiet restrizzjonijiet territorjali fuq il-ftehimiet ta' forniment tagħha ma' bejjiegħa bl-ingrossa u xi klijenti industrijali fit-tmien Stati Membri kollha (il-Bulgarija, ir-Repubblika Ċeka, il-Latvja, il-Litwanja, l-Ungerija, il-Polonja u s-Slovakkja).

Dawn ir-restrizzjonijiet jinkludu restrizzjonijiet fuq l-esportazzjonijiet u klawżoli li jitolbu li l-gass mixtri jintuża f'territorju speċifiku (klawżoli ta' destinazzjoni) u miżuri oħra li jipprevjenu l-fluss transfruntier tal-gass.

B'rispons għal dan, id-deċiżjoni tal-Kummissjoni tobbliga lil Gazprom sabiex tneħħi l-ostakli kuntrattwali kollha għall-fluss ħieles tal-gass fis-swieq tal-gass tal-Ewropa Ċentrali u tal-Lvant, kemm jekk kawża tagħhom il-bejgħ transfruntier isir impossibbli kif ukoll sempliċement inqas attraenti finanzjarjament.

Gazprom ma għandhiex terġa' ddaħħal dawn il-klawżoli f'kuntratti fil-futur.

Barra minn hekk, Gazprom trid tadatta dispożizzjonijiet fil-kuntratti tagħha rigward il-monitoraġġ u l-kejl tal-konsum tal-gass fil-Bulgarija, li iżolaw is-suq tal-gass tal-Bulgarija mis-swieq tal-gass tal-viċinat tal-UE.

B'hekk il-kontroll tal-infrastruttura tat-trażmissjoni tal-gass jiġi trasferit minn Gazprom għand l-operatur Bulgaru.

Wara t-test tas-suq, Gazprom ikkjarifikat numru ta' elementi tekniċi sabiex tiżgura li l-obbligu jkun kompletament effettiv.

Dawn l-obbligi jneħħu kull ostaklu kuntrattwali maħluq minn Gazprom, li huma ta' xkiel għall-fluss ħieles tal-gass fl-Ewropa Ċentrali u tal-Lvant.

2) Gazprom trid tieħu passi pożittivi biex tintegra s-swieq tal-gass fl-Ewropa Ċentrali u tal-Lvant

Sabiex il-gass ikun jista' verament jiċċaqlaq b'mod ħieles fl-Ewropa Ċentrali u tal-Lvant, irid ikun hemm infrastruttura għat-trasport tiegħu, jiġifieri interkonnetturi li jorbtu s-swieq tal-gass nazzjonali ma' xulxin.

Din l-infrastruttura diġà teżisti fir-Repubblika Ċeka, fl-Ungerija, fil-Polonja u s-Slovakkja.

Madankollu, l-infrastruttura li tgħaqqad lill-Bulgarija, l-Estonja, il-Latvja u l-Litwanja mas-swieq tal-gass tal-viċinat tal-UE għadha mhix disponibbli biżżejjed.

Dan jillimita l-kapaċità tal-klijenti ta' Gazprom li jerġgħu jbiegħu l-gass tagħhom lil u minn dawn il-pajjiżi, anki jekk ikollhom skorta addizzjonali.

Gazprom issa se “tissostitwixxi” n-nuqqas ta' interkonnessjoni billi toffri l-possibbiltà lill-klijenti rilevanti li jwasslu l-gass lejn u minn dawn il-pajjiżi.

B'mod partikolari, il-klijenti li jkunu xtraw il-gass, oriġinarjament għall-konsenja lill-Ungerija, l-Polonja jew is-Slovakkja, jistgħu jagħżlu minflok li Gazprom tikkonsenja l-gass kollu jew parti minnu lill-Bulgarija u/jew l-Istati Baltiċi (u viċe versa):

Dan il-mekkaniżmu jippermetti lill-gass li jiċċaqlaq lejn u mill-Baltiċi u l-Bulgarija, daqs li kieku l-interkonnetturi tal-gass mal-ġirien tal-UE kienu diġà jeżistu.

Il-klijenti ta' Gazprom se jkunu jistgħu ifittxu opportunitajiet ġodda ta' negozju anke qabel ma jsiru disponibbli l-interkonnetturi, għall-benefiċċju tal-konsumaturi u n-negozji fl-Istati Baltiċi u l-Bulgarija.

3) Gazprom tat kelmitha għal proċess strutturat sabiex tiżgura prezzijiet tal-gass kompetittivi fl-Ewropa Ċentrali u tal-Lvant fil-futur

Il-Kummissjoni hija mħassba li Gazprom setgħet żammet prezzijiet ogħla f'ħames Stati Membri (il-Bulgarija, l-Estonja, il-Latvja, il-Litwanja u l-Polonja).

B'rispons għal dan, id-deċiżjoni tal-Kummissjoni tagħti lill-klijenti ta' Gazprom b'kuntratti fit-tul f'dawn il-pajjiżi għodda effettiva sabiex jiżguraw li l-prezz tal-gass li jħallsu fil-futur ikun kompetittiv:

Dan jiżgura prezzijiet tal-gass kompetittivi f'dawn ir-reġjuni u jevita li l-prezzijiet tal-gass skont il-kuntratti fit-tul b'indiċjar taż-żejt jkunu differenti ħafna mill-valuri referenzjarji tal-prezzijiet fil-futur.

L-obbligu japplika għall-kuntratti kollha b'durata ta' tliet snin jew aktar għaliex it-tħassib dwar il-prezzijiet f'dan il-każ huwa rilevanti biss għal kuntratti fit-tul fejn żviluppi ġodda maż-żmien jistgħu jwasslu għal devjazzjoni sinifikanti mill-valuri referenzjarji kompetittivi.

4) It-tneħħija ta' talbiet miksuba minħabba tisħiħ tal-pożizzjoni fis-suq

Fl-aħħar nett, il-Kummissjoni hija mħassba li Gazprom saħħet il-pożizzjoni dominanti tagħha fis-suq tal-forniment tal-gass biex tikseb vantaġġi fir-rigward tal-aċċess għal jew il-kontroll fuq l-infrastruttura tal-gass.

Id-Dikjarazzjoni ta' Oġġezzjonijiet qajjmet tħassib b'rabta mal-proġett South Stream fil-Bulgarija u l-pipeline ta' Yamal fil-Polonja.

Fl-aħħar nett, biex tkun tista' titratta aħjar ftehimiet intergovernattivi fil-futur, il-Kummissjoni qiegħda tressaq proposta leġislattiva sabiex tissoġġetta l-ftehimiet intergovernattivi dwar il-gass u ż-żejt għall-iskrutinju minn qabel tal-Kummissjoni.

Din il-proposta daħħlet fis-seħħ fl-2017.

Aktar informazzjoni dwar id-deċiżjoni tal-lum se tkun disponibbli fuq is-sit elettroniku dwar il- kompetizzjoni tal-Kummissjoni fir- reġistru pubbliku tal-każijiet bin-numru tal-każ AT.39816